Gagal seludup pil kuda guna bot kayu
Oleh NORLIDA AKMAR IDROS

7 Disember 2021, 3:22 pm
KUALA PERLIS – Cubaan seorang lelaki disyaki warga Thailand menyeludup 587 biji pil kuda dianggarkan bernilai RM14,675 ke negara ini dengan menggunakan bot kayu pada awal pagi semalam berjaya dipatahkan Maritim Malaysia (APMM).
Dalam kejadian kira-kira pukul 1.45 pagi itu, APMM mengesan sebuah bot kayu tanpa nombor pendaftaran memasuki perairan negara iaitu pada kedudukan 0.2 batu nautika dari muara Kuala Perlis.
Pengarah Zon Maritim Kuala Perlis, Komander Maritim Mohd. Shafie Paing memberitahu, bot ronda APMM berjaya memintas bot tersebut, namun suspek terus memecut laju ke arah kawasan hutan paya bakau berhampiran.
“Lelaki terbabit kemudian bertindak terjun ke laut dan berenang melarikan diri ke kawasan paya bakau,” katanya dalam satu kenyataan di sini hari ini.
Kata beliau, hasil pemeriksaan ke atas bot menemui tiga peket kecil plastik berwarna biru disyaki mengandungi pil kuda yang disembunyikan di dalam tin berwarna merah.
“Nilai keseluruhan rampasan termasuk pil kuda, bot kayu dengan enjin sangkut bergalah adalah kira-kira RM24,675,” ujarnya.

Menurut Mohd. Shafie, APMM membuat satu lagi rampasan membabitkan 50 bungkusan plastik berwarna hitam mengandungi daun ketum yang dillonggokkan di tepi pantai Sungai Baru dekat sini pada pukul 5.30 pagi hari sama. – K! ONLINE


[VIDEO] Tukar laluan mengejut penyebab kemalangan
Oleh KOSMO!

7 Disember 2021, 3:46 pm
PETALING JAYA – Tular satu video memaparkan sebuah kenderaan jenis Honda HR-V memandu secara melulu sehingga mengakibatkan kemalangan dipercayai berlaku di sekitar Sungai Buloh, Sabtu lalu.
Menerusi satu hantaran di Facebook yang dikongsi Hasnul Haniff Harun, memaparkan kejadian kemalangan melibatkan dua kenderaan.
Menerusi satu rakaman kamera papan pemuka (dashcam) berdurasi 17 saat itu memperlihatkan sebuah kereta Honda HR-V yang secara tiba-tiba menukar laluan dari lorong kanan ke lorong paling kiri sebelum susur keluar sehingga melanggar seorang penunggang motosikal.
Rata-rata orang ramai berang dengan tindakan pemandu yang tidak bertanggungjawab itu.
“Gila punya kerja, dari lorong paling kanan nak masuk susur keluar,” kata Nazrul Izwan Ayob.
“Saya tidak tahulah geng bawak ‘kereta mewah’ ini hampir tiap hari atas jalan tengok perangai tidak enak dipandang,” jelas Mohd Razmir Mohamad Rani.

Sementara itu, Muhammad Aliff Mohd. Anuar berkata, kejadian seperti itu telah kerap kali berlaku di laluan tersebut
“Laluan ini memang banyak yang bawak kereta tiada lesen, daripada lorong paling kanan pancung masuk kiri terus,” ujarnya. – K! ONLINE


Keputusan rayuan SRC Najib tetap berjalan esok
Oleh NUZULSHAM SHAMSUDDIN

7 Disember 2021, 2:56 pm
PUTRAJAYA – Mahkamah Rayuan di sini hari ini memberikan gambaran bahawa prosiding keputusan rayuan bekas Perdana Menteri, Datuk Seri Najib Tun Razak untuk mengetepikan sabitan dan hukuman penjara 12 tahun dan denda RM210 juta kes dana syarikat SRC International berjumlah RM42 juta,
akan berjalan seperti yang dijadualkan.
Hakim Datuk Abdul Karim Abdul Rahman yang mengetuai panel tiga hakim berkata, keputusan tersebut itu boleh dilakukan sama ada secara fizikal atau secara atas talian.
“Esok tetap esok, belum ada sebarang petunjuk untuk keputusan esok ditangguhkan! Esok pun mahkamah boleh beri keputusan secara online mengikut Seksyen 15 Akt Mahkamah-Mahkamah Kehakiman (CoJA) 1964. Esok hanya untuk bacakan keputusan sahaja, bukannya untuk dengar hujahan. (Pendengaran) hujahan sudah selesai dan ditutup Mei lalu. Kalau seorang sahaja peguam hadir ke mahkamah pun tidak mengapa,” kata hakim itu.
Hakim Abdul Karim berkata demikian selepas peguam Harvinder Singh Sidhu memohon prosiding pendengaran permohonan memasukkan bukti baharu hari ini dan keputusan rayuan Najib berhubung penyelewengan dana SRC International Sdn. Bhd. esok ditangguhkan.
Terdahulu, peguam terbabit memohon penangguhan tersebut selepas seorang lagi peguam Najib didapati postif Covid-19 selepas menghadiri majlis Sabtu lalu.
Ujian kendiri turut dilakukan kepada ahli-ahli pasukan peguam yang lain dan kesemua peguam termasuk peguam bela utama Najib, Tan Sri Muhammad Sahfee Abdullah dan keputusan mereka negatif.

Selain hakim Abdul Karim turut bersidang ialah dua lagi panel hakim Datuk Has Zanah Mehat dan Datuk Vazeer Alam Mydin Meera.
Sebelum ini, prosiding rayuan tersebut telah berlangsung dihadapan panel-panel itu selama 15 hari dan berakhir pada 18 Mei lalu.
Pada 24 November lalu, Najib gagal dalam permohonannya di Mahkamah Rayuan  untuk menangguhkan tarikh keputusan di Mahkamah Rayuan di sini bagi rayuan sabitan dan hukuman yang dikenakan terhadapnya membabitkan kes dana syarikat SRC International berjumlah RM42 juta yang dijadualkan berlangsung 8 Disember.
Perkara itu dimaklumkan melalui surat yang ditandatangani Timbalan Pendaftar Mahkamah Rayuan Mohd. Khairi Haron  kepada Najib, firma guaman Tetuan Shafee & Co. dan Timbalan Pendakwa Raya, Jabatan Peguam Negara. – K! ONLINE


Harga dedak meningkat alasan peniaga naikkan harga ayam
Oleh ROSALWANI CHE SOH

7 Disember 2021, 2:15 pm
KOTA BHARU – Kenaikan harga dedak didapati menjadi alasan popular yang diberikan peniaga untuk menaikkan harga bekalan ayam mentah yang dijual di pasaran.
Pengarah Kementerian Perdagangan Dalam Negeri Hal Ehwal Pengguna (KPDNHEP) Kelantan, Adnan Abd. Rahman berkata, berdasarkan pemeriksaan, kebanyakan peniaga yang membeli bekalan ayam daripada pihak pemborong mengadu berhubung hal itu.
“Peniaga ayam mendapatkan bekalan daripada pihak pembekal dan peruncit yang menjual ayam pada harga yang lebih mahal berbanding harga biasa.
“Ekoran daripada keadaan itu, peniaga terpaksa menaikkan harga jualan ayam mentah sehingga RM9 sekilogram mahal ada juga yang lebih tinggi daripada itu,”katanya.
Beliau berkata demikian pada sidang akhbar selepas menghadiri Walkabout Skim Harga Maksimum Keluarga Malaysia di Pusat Transformasi Luar Bandar (RTC) Tunjong di sini hari ini.
Mengulas lanjut, menurut Adnan, peniaga yang masih berdegil dan menaikkan harga ayam termasuk barangan kawalan lain bakal dikenakan kompaun.

Ujarnya, bagaimanapun, tiada lagi kompaun dikenakan terhadap peniaga di negeri yang didapati menaikkan harga ayam. – K! ONLINE.


[VIDEO] Kamal, Uqasha dah nikah bulan lalu
Oleh HANISAH SELAMAT

7 Disember 2021, 3:50 pm
PETALING JAYA – Pasangan sensasi pelakon Uqasha Senrose dan Kamal Adli akhirnya membuka mulut bahawa mereka telah selamat bernikah pada 5 November lalu.
Pernikahan mereka berlangsung dalam sebuah majlis tertutup dan pasangan mempelai dinikahkan oleh bapa pengantin perempuan, Nik Sen Mat Ripin di sisi jurunikah Tuan Izzuddin Hj Abdul Mutalib tepat jam 9.39 pagi di sebuah lokasi di Janda Baik, Pahang.

Uqasha atau nama sebenarnya, Nik Zaris Uqasha Nik Sen, 29, berkata, mereka tidak berniat untuk merahsiakan pernikahan daripada pengetahuan umum, sebaliknya menyegerakan perkara wajib
“Alhamdulillah selepas beberapa kali tertangguh sejak Jun lalu iaitu tarikh sepatutnya majlis pernikahan dan resepsi dirancang, akhirnya kami selamat disatukan.
“Berikutan keadaan semasa dan mematuhi Prosedur Operasi Standard (SOP) kami terpaksa mengehadkan jumlah tetamu pada pernikahan ini.
“Pada masa sama kami juga mahu menjaga hati keluarga dan sanak-saudara kami yang sememangnya ramai kerana hanya dapat menghimpunkan mereka semua menjelang majlis persandingan nanti.

“Apa pun kami hanya menghormati permintaan ibu bapa selain bersyukur kerana segala-gala urusan ke arah membina masjid ini dipermudahkan,” katanya pada majlis pengumuman di sebuah restoran milik Cef Wan, di ibu kota semalam.
Pengakuan Uqasha bersama Kamal sekali gus melenyapkan spekulasi rata-rata pihak yang masih berteka-teki tentang pernikahan mereka sejak mengumumkan perancangan perkahwinan sejak Jun lalu.
Pada majlis bertemakan ‘Garden Wedding’ tersebut, Kamal atau nama sebenarnya Ahmad Kamal Ahmad Adli itu menyerahkan wang tunai sebanyak RM22.50 sebagai mas kahwin berserta tujuh dulang hantaran berbalas tujuh dulang hantaran daripada Uqasha.
Terdahulu, pasangan itu melangsungkan pertunangan pada April lalu.
Kamal sebelum ini pernah membuat kejutan apabila melamar pemilik nama sebenar Nik Zaris Uqasha Nik Sen, 29, itu dalam program secara langsung, Anugerah MeleTOP Era 2020 (AME 2020) Disember tahun lalu.
Hubungan cinta mereka mula menjadi perhatian peminat selepas digandingkan dalam sebuah drama arahan Michael Ang berjudul, Setelah Terlafaznya Akad.
Mengikut perancangan asal, Kamal dan Uqasha sepatutnya melangsungkan majlis akad nikah dan tiga buah majlis resepsi di sebuah pusat peranginan tanah tinggi terkemuka, namun terpaksa menangguhkan hasrat tersebut disebabkan penularan virus Covid-19 yang semakin membimbangkan.
Pada Jun lalu, Kamal mendedahkan secara eksklusif kepada Kosmo! Online bahawa jika bukan kerana pandemik Covid-19, dia dan Uqasha sepatutnya telah bergelar suami isteri pada bulan tersebut. – K! ONLINE


Kes baharu bawah 5,000
Oleh SITI A'ISYAH SUKAIMI

7 Disember 2021, 2:47 pm
PUTRAJAYA – Kes harian masih di bawah 5,000 dengan 4,965 kes dilaporkan hari ini, menjadikan jumlah kumulatif sebanyak 2,667,999 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya pada ciapan Twitter di sini hari ini. – K! ONLINE


[VIDEO] “Apa masalah abang ni, polis pun kena marah”
Oleh KOSMO!

7 Disember 2021, 3:29 pm
PETALING JAYA – Tugas anggota beruniform terutamanya anggota polis dalam memastikan keamanan orang ramai bukanApaaalah satu tugas yang mudah.
Pelbagai rintangan dan cabaran yang terpaksa mereka lalui sejak dari keluar rumah sehingga mereka selamat bertemu keluarga masing-masing.
Ada kalanya terpaksa berpanas, berhujan dan ada juga yang terpaksa meninggalkan keluarga demi tugas untuk negara tercinta.
Namun, lain jadinya apabila satu video tular di media sosial ketika ini apabila menyaksikan tugas dua anggota polis tidak disenangi oleh seorang penduduk di sebuah taman perumahan.
Menerusi klip video ini, dua anggota polis Unit Rondaan Bermotor (URB) sedang melakukan rondaan di sebuah taman perumahan, namun mereka telah dimaki oleh seorang lelaki.
Kelihatan lelaki tersebut tidak senang dengan kehadiran dua anggota tersebut dan bertindak menghalau pasukan keselamatan itu.

“Ini nak cari siapa ni, nak cari aku ke nak cari orang lain, keluar,” jelas lelaki tersebut.
Sementara itu, orang ramai yang menyaksikan klip video tersebut rata-rata marah dengan tindangan yang telah dilakukan lelaki itu.
“Ini tak pasal-pasal maki anggota ni apa masalahnya. Orang nak jaga kita dia pula yang marah. Tekanan jiwa betul la,” jelas Husin Serama.
“Ini mesti ada masalah dengan isteri ni tak pun ada masalah pejabat. Abang polis pun dimakinya. Betul-betul berani.
“Nasib abang polis tu ‘cool’ je. Tahniah anggota URB dan terima kasih kerana menjaga keamanan negara selama ini,” jelas Anis Farhan. – K! ONLINE


55 orang jadi anak yatim piatu akibat Covid-19
Oleh MOHAMAD NAUFAL MOHAMAD IDRIS

7 Disember 2021, 2:51 pm
SHAH ALAM – Seramai 55 individu menjadi anak yatim piatu susulan ibu bapa mereka meninggal dunia akibat dijangkiti Covid-19 di Selangor sehingga September tahun ini.
Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga, Dr. Siti Mariah Mahmud berkata, jumlah ini diperoleh berdasarkan data yang diberikan oleh Jabatan Pendidikan Negeri (JPN) Selangor.
“Manakala yang menjadi yatim adalah seramai 1,648 orang dengan daerah Hulu Langat, Klang dan Petaling Perdana mencatatkan jumlah anak yatim yang tertinggi di negeri ini,” katanya pada sidang Dewan Undangan Negeri (DUN) Selangor, hari ini.
Beliau berkata demikian bagi menjawab pertanyaan lisan soalan Lim Yi Wei (PH-Kampung Tuanku) yang ingin mengetahui berapa jumlah anak yatim piatu dan yatim dicatatkan di Selangor akibat pandemik terbabit.
Siti Mariah menjelaskan, beliau akan cuba mendapatkan data yang sama daripada Jabatan Kebajikan Masyarakat (JKM) Selangor dan akan memaklumkan perkara itu kemudian.
“Kerajaan negeri pada pembentangan Belanjawan Negeri Selangor 2022 pada dua minggu lalu telah mengumumkan peruntukan RM1.25 juta bagi membantu anak-anak yatim di Selangor yang kehilangan ibu bapa akibat Covid-19 dalam Bantuan Anak Yatim Covid-19.

“Selain itu, JKM turut menyediakan bantuan kewangan melalui Bantuan Kanak-Kanak (BKK), Bantuan Anak Pelihara (BAP) dan Bantuan Am Negeri (BA),” katanya. -K! ONLINE


KPDNHEP kawal harga barang naik melalui SHMKM
Oleh NOR AZIAH MAT NOH

7 Disember 2021, 3:34 pm
PETALING JAYA – Kementerian Perdagangan Dalam Negeri dan Hal Ehwal Pengguna (KPDNHEP) melaksanakan Skim Harga Maksimum Keluarga Malaysia (SHMKM) sebagai langkah untuk menangani isu kenaikan harga barang berkuat kuasa hari ini.
Difahamkan, SHMKM dijalankan sebagai langkah untuk menstabilkan harga barangan keperluan semasa dalam memastikan keberadaan bekalan di pasaran dan akan mula berkuat kuasa mulai hari ini hingga 31 Disember tahun ini.
Pengarah Penguat Kuasa KPDNHEP, Azman Adam berkata, skim kawalan harga itu melibatkan barangan keperluan tertentu seperti ayam, telur ayam dan beberapa jenis sayur-sayuran.
“Barangan keperluan yang akan diperiksa adalah ayam hidup, ayam standard, ayam super, telur ayam mengikut gred, kacang panjang, cili merah, tomato, sawi hijau, kubis bulat import dan timun.
“Senarai barangan akan dikaji secara berterusan dan akan ditambah atau digugurkan berdasarkan penilaian mengikut situasi semasa pasaran,” katanya dalam satu kenyataan hari ini.
Sementara itu, Azman memberi amaran keras terhadap pengeluar, pemborong, pengedar dan penjual barangan yang gagal untuk mematuhi skim kawalan harga makanan terbabit.

“Saya juga ingin memaklumkan bahawa pegawai penguat kuasa KPDNHEP akan berada di premis perniagaan yang menjadi tumpuan orang ramai membeli-belah seperti pasar awam, pasar tani dan pasar raya untuk menjalankan pemeriksaan dan pemantauan.
“Langkah-langkah ini mencerminkan usaha berterusan bagi melindungi pengguna daripada aktiviti pengambilan keuntungan yang berlebihan oleh peniaga-peniaga yang tidak beretika,” ujarnya.
Tambah beliau, tindakan tegas akan diambil terhadap peniaga yang gagal mematuhi peraturan-peraturan di bawah skim ini dan akan dikenakan tindakan di bawah Akta Kawalan Harga dan Antipencatutan (AKHAP) 2011.
“Pengguna dinasihatkan untuk menyalurkan aduan kepada KPDNHEP melalui saluran media arus perdana atau media sosial supaya tindakan segera dapat diambil.
“Aduan boleh disalurkan menerusi aplikasi WhatsApp di nombor 019-279 4317, pusat panggilan KPDNHEP di talian 1 800 886 800 atau emelkan ke [email protected],” ujarnya. – K! ONLINE.


Lelaki tangkap ikan guna rakit batang pisang
Oleh KOSMO!

8 Disember 2021, 8:30 pm
JAKARTA – Gelagat seorang lelaki separuh usia  yang menangkap ikan di laut menggunakan rakit buatan sendiri menjadi tular di media sosial disebabkan keadaan rakit tersebut yang dilihat boleh membahayakan nyawanya, lapor laman berita Berita Hits hari ini.
Berdasarkan klip video yang dikongsikan di laman TikTok, lelaki tersebut menangkap ikan seorang diri menggunakan rakit yang diperbuat daripada batang pisang.
Rakit itu turut mempunyai bumbung yang diperbuat daripada jerami bagi melindungi dirinya daripada panas dan hujan.
Lebih mengerikan adalah rakit tersebut dilihat terumbang-ambing dipukul ombak sehingga sesekali kelihatan seperti tenggelam.
Video itu menjadi tular dengan ramai netizen memberikan pelbagai komen melihatkan aksi berani lelaki itu.
“Dia kelihatan tenang sahaja. Kalau saya, sudah gementar dan takut,” kata seorang netizen.

“Daripada video ini, saya mempelajari bahawa orang yang tenang akan selamat dalam menjalani ombak kehidupan,” komen seorang lagi. – Agensi


Geng ‘bikers’ pula persenda OKU
Oleh KOSMO!

8 Disember 2021, 8:39 pm
PETALING JAYA – Selepas video lelaki berlakon menjadi orang cacat bagi meletakkan kenderaan di petak khas golongan orang kelainan upaya (OKU), kini giliran beberapa orang wanita pula mempersendakan OKU.
Kelakuan wanita-wanita itu yang dirakam melalui video berdurasi sembilan saat turut tular di media sosial.
Melalui video tersebut, dua orang wanita berpakaian seperti penunggang basikal berlakon sebagai orang cacat untuk menggunakan tandas OKU di sebuah stesen minyak.
Turut kedengaran suara perakam dan wanita terbabit bergelak ketawa dengan kelakuan tersebut.
Tinjauan Kosmo! di ruang komen mendapati, rata-rata pengguna media sosial mengecam tindakan wanita terbabit dan menyifatkan kelakuan itu memalukan.
“Beli basikal berbelas ribu, gadai otak rasanya mereka ini,” kata Pidoih.

“Spesis begini, mereka lupa bahawa bila-bila masa sahaja mereka boleh tergolong dalam golongan OKU. Tak kerana penyakit, kemalangan. Memperlekehkan manusia, ambil hak golongan OKU. Kena pada diri sendiri atau ahli keluarga sendiri baru mereka tahu,” kata Abdul Tony.
“Eloklah tu perangai. Berseronok, kemudian sambung ‘ride’ semula. Kalau tiba-tiba terlibat kemalangan masa ‘ride’, alami kecederaan kekal, benda yang dibahan jadi kenyataan. Nak tengok masih mampu gelak atau tidak,” kata Azazil. – K! ONLINE


Malaysia serius pastikan pembangunan infrastruktur untuk masyarakat luar bandar
Oleh SUBKHI SUDARJI

8 Disember 2021, 9:56 pm
PUTRAJAYA – Malaysia mengambil serius terhadap kepentingan pembangunan infrastruktur termasuk capaian internet kepada masyarakat luar bandar dalam fasa pemulihan pandemik Covid-19.
Menteri Pembangunan Luar Bandar, Datuk Seri Mahdzir Khalid berkata, aspek pembangunan ekonomi luar bandar menjadi elemen penting dalam pemulihan masyarakat yang terkesan dengan pandemik Covid-19.
“Ini termasuk pengenalan dan latihan kepada penggunaan teknologi terkini dalam bidang pertanian, pemerkasaan latihan dalam ekonomi digital, kerjasama dalam bidang Teknikal dan Vokasional (TVET) serta keusahawanan luar bandar selain pemerkasaan kepimpinan belia dan wanita luar bandar,” katanya dalam satu kenyataan sempena Persidangan African-Asian Rural Development Organization (The 20th Conference of AARDO) secara dalam talian hari ini.
Persidangan tahunan di peringkat menteri itu diadakan bagi membincangkan isu-isu pembangunan luar bandar dan hubungan kerjasama dalam kalangan negara anggota AARDO daripada benua Afrika danAsia.
Pada persidangan kali ini, Malaysia turut menyerahkan jawatan Pengerusi AARDO kepada kerajaan Ghana selepas menerajui pertubuhan itu selama tiga tahun mulai 2018 sehingga 2021.
Sepanjang tempoh sebagai Pengerusi AARDO, Kerangka Pelan Strategik 2021 hingga 2030 telah diperkenalkan Datuk Seri Ismail Sabri Yaakob semasa beliau bergelar Menteri Kemajuan Luar Bandar dan Wilayah ketika mempengerusikan Persidangan AARDO Ke-19 pada 2018 yang telah diadakan di Kuala Lumpur.

Selain itu, seramai 2,700 orang peserta telah terlibat dalam aktiviti pembangunan sumber manusia seperti kursus dan latihan, perkongsian pakar dan juga khidmat nasihat.
AARDO juga turut memperkenalkan latihan secara atas talian selepas wabak Covid-19 melanda dunia. – K! ONLINE


Vaksin berasaskan tumbuhan berkesan lawan Covid-19
Oleh KOSMO!

8 Disember 2021, 7:30 pm
OTTAWA – Sebuah syarikat farmaseutikal  di Kanada menyatakan bahawa vaksin Covid-19 berasaskan tumbuhan yang dihasilkannya terbukti mempunyai keberkesanan sehingga 75 peratus dalam mengekang penularan varian Delta, lapor akhbar New York Post kelmarin.
Vaksin Medicago adalah 75.3 peratus berkesan terhadap varian itu apabila dipertingkatkan dengan penggalak GlaxoSmithKline, demikian menurut kajian peringkat akhir daripada kedua-dua syarikat.
“Ini adalah keputusan yang memberangsangkan.
“Pandemik Covid-19  terus menunjukkan aspek baharu dengan varian Delta menunjukkan dominasi  semasa yang akan diikuti oleh  varian Omicron dan seterusnya varian lain,” kata Ketua Pegawai Kesihatan Global GSK, Thomas Breuer dalam satu kenyataan.
Vaksin itu menggunakan teknologi yang dihasilkan daripada sel tumbuhan dengan meniru struktur koronavirus.
Keberkesanan vaksin itu terhadap semua varian koronavirus adalah sebanyak 71 peratus, kecuali Omicro yang belum diketahui ketika kajian dijalankan.

Kajian klinikal itu melibatkan lebih 24,000 peserta berumur 18 tahun ke atas di Kanada, Amerika Syarikat, Britain, Mexico, Argentina dan Brazil.
Medicago berkata, pihaknya merancang untuk mendapatkan kelulusan  untuk vaksin COVID-19 berasaskan tumbuhan daripada pihak berkuasa kesihatan Kanada. – AGENSI


MHC bangga pencapaian di Piala Dunia Hoki Remaja
Oleh MUHAMMAD ZUHAILY BADLISHAH

8 Disember 2021, 7:26 pm
KUALA LUMPUR – Pencapaian Malaysia meraih tempat kelapan Piala Dunia Hoki Remaja di Bhubaneswar, India yang melabuhkan tirainya awal minggu ini merupakan satu kejayaan yang harus dibanggakan.
Presiden Konfederasi Hoki Malaysia (MHC), Datuk Seri Subahan Kamal berpuas hati kerana skuad projek khas lelaki kebangsaan muncul antara lapan pasukan terbaik daripada keseluruhan 16 negara bertanding pada edisi ke-12 itu.
Menurutnya, pencapaian itu seharusnya diberikan pujian memandangkan para pemain berdepan banyak kekangan untuk mendapat pendedahan dan persediaan latihan yang mencukupi disebabkan pandemik Covid-19.
“Sebagai Presiden MHC, saya melihat barisan pemain remaha negara tidak mendapat sebarang latihan sepanjang dua tahun.
“Mereka hanya diberikan perlawanan pendedahan ketika Siri Jelajah United Kingdom atas keputusan bersama yang diambil oleh MHC dan Majlis Sukan Negara (MSN) sebelum pemain berlepas menghadapi Piala Dunia Hoki Remaja 2021.
“Alhamdulillah pemain berjaya mengatasi keadaan tersebut dan bemain dengan baik di India. Saya terkejut dengan prestasi mereka berjaya ke suku akhir dan mneraih kedudukan kelapan,” katanya pada sidang akhbar di Stadium Hoki Nasional, Bukit Jalil hari ini.

BARISAN pemain negara layak menerima pujian kerana memberikan segala-galanya biarpun kurang persediaan disebabkan pandemik Covid-19. – FIH/HOCKEY INDIA
Subahan turut menjelaskan, MHC mempunyai perancangan untuk menyerap pemain-pemain yang telah melepasi had umur 21 tahun ke skuad senior kebangsaan berdasarkan pencapaian mereka pada saingan di Stadium Kalinga dari 24 November hingga 5 Disember lalu.
Sebagai rekod, juara Piala Dunia Hoki Remaja kali ini menjadi milik Argentina selepas menewaskan Jerman 4-2 di pentas final, manakala Perancis meraih tempat ketiga selepas menang 3-1 keatas juara bertahan yang juga tuan rumah, India. – K! ONLINE


13 kluster baharu dilaporkan
Oleh SITI A'ISYAH SUKAIMI

8 Disember 2021, 7:21 pm
PUTRAJAYA – Sebanyak 13 kluster baharu dikenal pasti, menjadi antara penyumbang kepada jangkitan baharu Covid-19 yang merekodkan sebanyak 5,020 kes hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 17 kes import manakala kes kumulatif Covid-19 di Malaysia sebanyak 2,673,019 kes.
“Sebanyak 87 kes atau 1.7 peratus melibatkan kategori tiga, empat dan lima serta 4,933 kes atau 98.3 peratus ialah kategori satu dan dua.
“Kes sembuh mencatatkan sebanyak 4,525 kes dengan jumlah keseluruhan kes sembuh daripada Covid-19 sebanyak 2,581,395 kes,” katanya dalam satu kenyataan akhbar di sini hari ini.
Ujarnya lagi, terdapat 428 kes sedang dirawat di Unit Rawatan Rapi dan 237 kes memerlukan bantuan pernafasan. – K! ONLINE


Kpah Sherman ayam tambatan baharu TFC
Oleh TENGKU DANISH BAHRI TENGKU YUSOFF

8 Disember 2021, 7:52 pm
KUALA TERENGGANU – Penyerang berbisa kelahiran Liberia, Kpah Sherman sah bakal mengetuai jentera serangan Terengganu FC (TFC) musim depan.
Ketua Pegawai Eksekutif TFC, Ab. Rasid Jusoh berkata, bekas penyerang prolifik Kedah Darul Aman (KDA) FC itu menyertai TFC dengan kontrak setahun dan bakal diperkenalkan secara rasmi tidak lama lagi.
“Sherman melihat corak permainan TFC sangat sesuai dengan cara permainan beliau selain skuad ini berpotensi memburu kejuaraan pada musim yang akan datang.
“Meskipun Kedah beraksi dalam Piala AFC, falsafah bola sepak ditonjolkan TFC menyakinkan Sherman bagi meningkatkan kualiti permainan beliau bersama skuad Sang Penyu,” katanya kepada Kosmo! di Kuala Terengganu hari ini.
Dalam pada itu, Sherman berkata, beliau tidak sabar untuk menyertai sesi latihan dan menyarung jersi nombor sembilan bersama TFC.
“Saya difahamkan majoriti pemain TFC telah bersama sejak tiga musim lalu. Sehubungan itu, musim 2022 amat sesuai untuk saya menyertai bagi memberi nilai tambah membantu memenangi trofi,” katanya.

Mula beraksi bersama MISC-MIFA pada 2017, Sherman muncul antara peledak konsisten dalam kancah Liga Malaysia apabila menyumbang 14 gol buat PKNS FC pada 2019 sebelum berhijrah ke KDA FC pada musim 2020.
Musim ini penyerang kebangsaan Liberia itu mencetak 19 gol dalam saingan Liga Super dan Piala Malaysia selain membantu skuad kendalian Aidil Sharin Sahak muncul naib juara Liga Super dua tahun berturut-turut.
Kemasukan Sherman akan menyaksikan penjaring gol prolifik itu menggantikan penyerang Brazil, David Da Silva, yang digugurkan TFC musim depan.
Beliau akan berganding dengan tiga pemain import yang masih dikekalkan iaitu Jordan Mintah, Habib Haroon dan Argzim Redzovic. – K! ONLINE


Pusat Latihan Kebangsaan di Putrajaya dibina pada tahun hadapan
8 Disember 2021, 10:58 pm
PETALING JAYA – Kerajaan akan memulakan pembinaan Pusat Latihan Kebangsaan bagi pasukan bola sepak kebangsaan di Putrajaya pada tahun hadapan.
Menteri Belia dan Sukan, Datuk Seri Ahmad Faizal Azumu berkata, kerja-kerja awal pembinaan itu merangkumi kerja ukur dan kajian.
“Kementerian Belia dan Sukan, sememangnya mempunyai perancangan dengan pihak Persatuan Bola Sepak Malaysia (FAM) dan Perbadanan Putrajaya untuk membina sebuah Pusat Latihan Kebangsaan bagi kegunaan pasukan bola sepak kebangsaan di Putrajaya.
“Kerja-kerja awal pembinaan Pusat Latihan Kebangsaan ini yang merangkumi kerja ukur dan kajian tanah akan bermula pada tahun hadapan,” katanya dalam persidangan Dewan Rakyat, hari ini.
Beliau berkata demikian dalam jawapan bertulis bagi pertanyaan Senator, Datuk Mohd. Hisamudin Yahaya yang ingin mengetahui bilakah kementerian akan memulakan kerja-kerja pembinaan pusat latihan bagi kegunaan pasukan bola sepak kebangsaan di Putrajaya memandangkan sudah dirancang sejak dua tahun lalu. – K! ONLINE


Asteroid gergasi menuju orbit Bumi menjelang Krismas
Oleh KOSMO!

8 Disember 2021, 8:00 pm
WASHINGTON – Pentadbiran Aeronautik dan Angkasa Lepas Kebangsaan (NASA) memberi amaran sebiji asteroid yang saiznya 10 kali ganda lebih besar daripada pokok Krismas Rockefeller di New York kini  dalam perjalanan menuju ke orbit Bumi, lapor akhbar Daily Star semalam.
Biarpun asteroid itu dijangka  berada pada jarak 6.43 juta kilometer dari Bumi, ia bukanlah sejauh yang disangka.
Malah, organisasi angkasa lepas menganggap mana-mana objek angkasa yang bergerak pantas yang berada dalam jarak tersebut dianggap ‘berpotensi berbahaya’.
Agensi angkasa lepas itu berkata, pihaknya  akan mengawasi asteroid itu.
NASA menganggap mana-mana objek bergerak pantas yang melalui dalam lingkungan 300  juta kilometer  dari Bumi sebagai Objek Dekat Bumi (NEO).
Asteroid yang dipanggil Asteroid 2016 TR54 itu dijangka bergerak pada kelajuan 56,327 kilometer sejam pada pagi sehari sebelum Hari Krismas.

Namun, tidak semua asteroid berbahaya dan mana-mana batu angkasa yang lebih kecil daripada sebuah kereta  akan musnah apabila memasuki atmosfera Bumi. – AGENSI


PRN Sarawak: 34 janji jadi teras manifesto GPS
Oleh MOHD RIDZAUDDIN ROSLAN

8 Disember 2021, 9:03 pm
KUCHING – Gabungan Parti Sarawak (GPS) menggariskan 34 janji untuk ditunaikan kepada rakyat Bumi Kenyalang sekiranya diberi mandat sekali lagi bagi membentuk kerajaan dalam Pilihan Raya Negeri (PRN) kali ini.
Pengerusinya, Tan Sri Abang Johari Abang Openg berkata, GPS berjanji dan bertekad untuk melaksanakan lebih banyak inisiatif bagi meningkatkan kemajuan dan kegemilangan demi rakyat Sarawak.
“34 Manifesto GPS yang komprehensif itu akan memperjuangkan hak Sarawak, menjamin hak rakyat, menjaga kebajikan rakyat dan membangunkan masa depan negeri ini.
“GPS telah menyediakan landasan kukuh untuk membangunkan Sarawak ke arah Sarawak Maju Berpendapatan Tinggi menjelang 2030 seterusnya menjadikan Sarawak maju dan rakyatnya menikmati kemakmuran,” katanya ketika berucap melancarkan Manifesto GPS PRN Ke-12 di sini tadi.
Katanya, keupayaan GPS melaksanakan pelbagai program pembangunan untuk kepentingan rakyat jelas membuktikan bahawa parti itu mempunyai jentera pentadbiran mantap serta sistem tadbir urus kewangan yang baik.
“Parti-parti pembangkang hanya mampu mengkritik GPS, mereka tidak mempunyai sebarang rekod pencapaian membangunkan Sarawak.

“Semasa pemerintahan kerajaan Persekutuan di bawah Pakatan Harapan, banyak projek pembangunan di Sarawak dibatalkan dan peruntukan ditarik balik,” ujarnya.
Katanya lagi, GPS turut melaksanakan lebih 100 inisiatif ‘game changer’ untuk merancakkan pembangunan sosio-ekonomi Sarawak yang telah mendatangkan banyak manfaat kepada rakyat Sarawak.
“Sebagai Pengerusi GPS, saya dan pasukan akan terus komited memastikan dasar-dasar yang kita laksanakan dapat memberi manfaat kepada rakyat.
“GPS juga akan memastikan tiada seorang pun rakyat Sarawak tersisih dalam mengecapi nikmat pembangunan selain usaha itu hanya dapat direalisasikan jika GPS terus diberi mandat kali ini,” jelasnya.
Sementara itu, antara manisfesto digariskan GPS termasuklah menjamin kestabilan dan autonomi politik, mempertahankan hak Sarawak mengikut Perjanjian Persekutuan selain memastikan hak kesaksamaan inklusif untuk rakyat. -K! ONLINE


13 diberkas, polis rampas syabu RM10.2 juta
Oleh FITRI HAZIM

8 Disember 2021, 7:01 pm
KUALA LUMPUR – Polis Diraja Malaysia (PDRM) berjaya mematahkan dua sindiket pengedaran dadah selepas menahan 13 lelaki dalam serbuan berasingan di sekitar Lembah Klang pada 29 dan 30 November lalu.
Pengarah Jabatan Siasatan Jenayah Narkotik Bukit Aman, Datuk Razarudin Husain berkata, pihaknya merampas 285.47 kilogram (kg) dadah jenis syabu bernilai RM10.271 juta.
“Seramai 13 suspek berusia 21 hingga 53 tahun dipercayai terlibat dalam kegiatan penyeludupan dan pengedaran syabu diberkas.
“Kita percaya bekalan dadah ini bukan sahaja untuk pasaran Sabah dan Sarawak, malah untuk negara luar seperti Filipina, Australia dan Indonesia,” katanya pada sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Siasatan mendapati sindiket itu aktif sejak 6 bulan lalu dan menggunakan perkhidmatan kurier untuk menjalankan aktiviti penyeludupan dan pengedaran dadah.
Polis merampas tiga buah kereta, tujuh utas barangan kemas dan seutas jam tangan.

“Tindakan juga diambil mengikut Akta Dadah Berbahaya (Pelucuthakan Harta) 1988, dimana polis menyita aset sindiket yang dianggarkan bernilai RM194,200,” ujarnya.- K! ONLINE


Covid-19 lebih mudah disebar oleh lelaki, individu bercakap kuat
Oleh KOSMO!

8 Disember 2021, 7:00 pm
DENVER, COLORODO – Satu kajian mendapati lelaki yang bercakap dengan nada suara yang kuat lebih mudah menyebarkan virus Covid-19 kepada individu lain, lapor akhbar New York Post semalam.
Kajian oleh Universiti Negeri Colorado dan diterbitkan dalam jurnal Enviromental Science and Technology Letters itu meneliti pelepasan wap pernafasan daripada individu sihat ketika bercakap dan menyanyi dalam persekitaran makmal yang terkawal.
Kumpulan penyelidik berkenaan membuat kesimpulan bahawa nyanyian menghasilkan 77 peratus lebih wap pernafasan (aerosol)  daripada bercakap, orang dewasa menghasilkan 62 peratus lebih aerosol daripada kanak-kanak dan lelaki menghasilkan 34 peratus lebih aerosol  berbanding wanita.
“Semakin kuat seseorang itu bercakap atau menyanyi, semakin banyak aerosol yang dikeluarkannya,” jelas universiti itu dalam satu hantaran berita di laman webnya. – AGENSI


Peperangan maya bakal jadi cabaran pegawai muda
Oleh AMREE AHMAD

8 Disember 2021, 6:43 pm
PUTRAJAYA – Bakal pegawai tentera muda perlu melengkapkan diri dengan pengetahuan aspek pertempuran jenis hibrid terutama peperangan maya yang cabaran jauh lebih sengit.
Demikian nasihat Panglima Angkatan Tentera, Jeneral Tan Sri Affendi Buang pada Majlis Graduasi dan Penyampaian Diploma Kursus Pemerintahan dan Staf Malaysia Siri 50/2021.
“Anda tentu akan menyedari bahawa perang dalam suasana konvensional sudah diganti dengan pertempuran secara hibrid yang lebih daripada keupayaan ketenteraan,” jelasnya.
Beliau kemudian meraikan 163 pegawai penerima Diploma Pascasiswazah Pengajian Strategi dan Pertahanan di Pusat Pengajian Pertahanan Nasional (Puspahanas) di sini, hari ini.
MTAT yang menyambut Jubli Emas bersempena lima dekad penubuhannya awal tahun ini, sudah berjaya melatih 6,103 graduan termasuk 1,207 peserta luar negara setakat tahun lepas. – K! ONLINE


MHC berusaha bawa pulang skuad wanita lebih awal
Oleh MUHAMMAD ZUHAILY BADLISHAH

8 Disember 2021, 7:06 pm
KUALA LUMPUR – Konfederasi Hoki Malaysia (MHC) merancang untuk membawa pulang skuad projek khas wanita negara lebih awal selepas tidak dibenarkan bertanding pada saingan Trofi Juara-Juara Asia (ACT) Wanita 2021 yang berlangsung di Donghae, Korea Selatan ketika ini.
Malaysian Tigress terpaksa akur dengan keputusan daripada Persekutuan Hoki Asia (AHF) selepas salah seorang pemain negara diuji positif Covid-19 sebaik tiba di sana baru-baru ini.
Presiden MHC, Datuk Seri Subahan Kamal menjelaskan, pihaknya sedang bekerjasama dengan AHF untuk mendapatkan kebenaran membawa pulang pemain-pemain yang negatif Covid-19 lebih awal ke tanah air.
“Sekiranya pihak bertanggungjawab di Korea Selatan memberikan kebenaran untuk pemain-pemain yang diuji negatif Covid-19 pulang, kami akan membawa mereka pulang lebih awal daripada perancangan asal.
“Namun, sekiranya mereka tidak membenarkan dan perlu menghabiskan tempoh kuarantin sehingga 11 Disember ini, maka 13 Disember pastinya skuad wanita akan pulang.
“Bagi pemain yang diuji positif dan terpaksa tinggal lebih lama di Korea Selatan, pihak MHC juga sedang bekerjasama dengan Majlis Sukan Negara bagi mendapatkan pertolongan Kedutaan Malaysia di Korea Selatan.

“Ia untuk memastikan kebajikan pemain tersebut dijaga. MHC juga akan memastikan ada pegawai yang tinggal di Korea Selatan bagi memastikan pemain dalam keadaan baik dan pulang ke Malaysia bersama mereka,” katanya pada sidang akhbar di Stadium Hoki Nasional, Bukit Jalil hari ini.
Selain Malaysia, India juga berdepan situasi sama apabila salah seorang pemainnya diuji positif Covid-19 menerusi ujian saringan yang dilakukan pihak penganjur sekali gus menyebabkan perlawananpasukan itu menentang Korea Selatan hari ini dibatalkan. – K! ONLINE


Hati-hati plastik dalam perut ikan
Oleh KOSMO!

8 Disember 2021, 6:53 pm
PETALING JAYA – Bekas pengacara, Hazeman Huzir berkongsi mengenai kewujudan plastik yang terdapat di dalam perut ikan dan meminta orang ramai supaya berhati-hati.
“Keadaan ini berpunca daripada sampah yang kita buang dan kemudian dimakan oleh makan dan serap ke dalam badan kita. Mikroplastik adalah kemunculan bahan pencemar baru iaitu zarah plastik yang mempunyai diameter kurang daripada 5 milimeter.
“Rata-rata orang ramai tidak menyedari kehadiran mikroplastik dan kesannya terhadap alam sekitar,” katanya.
Menurut Hazeman, terdapat kajian yang menyenaraikan jenis makanan laut yag perlu dijauhi terutama oleh wanita mengandung disebabkan kesan kepada bayi dalam kandungan.
“Sampah dalam ikan yang kita makan akan mempengaruhi sistem pembiakan manusia dan imun,” katanya.
Susulan perkongsian itu, rata-rata pengguna media sosial mengecam tindakan segelintir individu yang suka membuang sampah di merata-rata tempat.

“Kadang-kadang kita sudah cuba yang terbaik untuk tidak membuang sampah di merata-rata tempat. Tapi tidak bagi sesetengah orang. Lambat laun kita akan terkena (kesan) sekali,” ujar @hakimanizar.
“Dari sekolah rendah memang tidak buang sampah merata. Jika ternampak individu buang sampah merata-rata saya terus tegur. Ini isu besar dan kita perlu bersama-sama menjaga alam,” kata @jupitergaze43. – K! ONLINE


Gadis menyamar sosialit hidup ‘percuma’ selama 3 minggu
Oleh KOSMO!

8 Disember 2021, 6:30 pm
BEIJING – Seorang pelajar jurusan seni di China mencabar diri untuk hidup di Beijing selama tiga minggu tanpa membelanjakan satu sen pun sebagai sebahagian daripada projek universitinya, lapor portal berita Mothership semalam.
Zou Yaqi, 23, menjalankan eksperimen sosial itu yang bertujuan untuk mengkritik amalan kapitalisme dan kepenggunaan.
Dia berbuat demikian dengan menyamar sebagai seorang ‘mingyuan’ atau sosialit iaitu wanita yang berasal daripada keluarga kaya raya.
Dengan ‘bersembunyi’ di sebalik cincin berlian palsu, seluar rekaan pereka fesyen terkenal, beg tangan berjenama palsu dan gincu berwarna merah terang, Yaqi memulakan eksperimennya pada 1 Mei lepas.
Antara keistimewaan yang dinikmati gadis tersebut termasuk akses lounge VIP di lapangan terbang dan akses ke majlis khas jenama Louis Vuitton, hotel bertaraf lima bintang serta acara lelongan.
Dia juga berjaya memujuk seorang pekerja butik Gucci untuk memberikannya sebuah beg kertas jenama tersebut, yang kemudiannya menjadi ‘tiket’ kepadanya untuk memasuki butik-butik mewah lain serta mendapatkan layanan istimewa.

“Ia amat menarik untuk melihat bagaimana barangan mewah diberikan secara percuma kepada golongan yang mempunyai wang lebih daripada mencukupi,” katanya.
Pada penghujung eksperimen tersebut, Yaqi membentangkan hasil kajiannya beserta dengan video yang dirakam.
Projek tersebut menjadi tular di media sosial di China serta mencetuskan kontroversi dalam kalangan netizen yang menuduh Yaqi sebagai menipu demi mendapatkan makanan dan minuman percuma.
Gadis itu bagaimanapun mempertahankan tindakannya dengan menegaskan bahawa ia merupakan satu eksperimen sosial dan penyelidikan untuk memahami kehidupan seorang socialit. -Agensi


Helikopter bawa panglima tentera India terhempas, tujuh maut
Oleh KOSMO!

8 Disember 2021, 7:06 pm
NEW DELHI – Sebuah helikopter membawa ketua angkatan tentera India, Jeneral  Bipin Rawat terhempas hari ini, kata tentera udara, manakala seorang menteri di lokasi kejadian menyatakan bahawa sekurang-kurangnya tujuh orang terkorban.
Rawat merupakan ketua staf pertahanan pertama India. Kerajaan India mewujudkan jawatan tersebut buat kali pertama pada 2019 dengan Rawat dilihat rapat dengan Perdana Menteri, Narendra Modi.
Jeneral berusia 62 tahun itu melakukan perjalanan bersama isterinya dan 12 yang lain dengan menaiki helikopter Mi-17 buatan Rusia. Helikopter itu terlibat dalam kemalangan dekat Coonoor, Tamil Nadu, kata Tentera Udara India.
Masih tidak jelas sama ada Rawat terselamat dalam nahas tersebut.
Rakaman dari lokasi kejadian menunjukkan petugas dan orang ramai cuba memadamkan api menggunakan baldi, manakala sekumpulan askar mengangkat seorang penumpang berkenaan dengan menggunakan pengusung.
Menteri Perhutanan Tamil Nadu,  K. Ramachandran berkata dari lokasi kejadian bahawa sekurang-kurangnya tujuh mayat telah ditemui.

“Sebilangan mangsa yang cedera dibawa ke hospital,” kata seorang pegawai jabatan bomba di Coonor pula.
Ketika kejadian, Rawat sedang menuju ke Kolej Staf Perkhdimatan Pertahanan dari  pangkalan tentara udara Sulur di Coimbatore yang terletak tidak jauh dari kolej berkenaan. – AFP


Klinik Ibu dan Anak HRPZ II dipindahkan ke Tunjong
Oleh ROSALWANI CHE SOH

8 Disember 2021, 7:05 pm
KOTA BHARU – Klinik Ibu dan Anak Hospital Raja Perempuan Zainab II (HRPZ II) di sini akan dipindahkan ke Bandar Baharu Tunjong bagi mengurangkan kesesakan teruk di pusat bandar.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, kerajaan negeri Kelantan telah meluluskan peruntukan sebanyak RM20 juta.
Menurutnya, proses pengambilan tanah di Tunjong telah mendapat kelulusan dan projek pembinaan klinik baharu tersebut akan dilaksanakan dalam masa terdekat.
“Isu kepadatan HRPZ II pernah diusulkan di Parlimen kerana tidak mempunyai kawasan parkir sehingga mewujudkan kesesakan lalu lintas.
“Kerajaan Pusat sebelum ini memaklumkan proses pemindahan memerlukan bajet besar,” katanya pada sidang akhbar selepas Sambutan Hari Perancangan Bandar Sedunia dan 100 Tahun Profesion Perancang Bandar Malaysia Peringkat Kelantan 2021 di sini hari ini.
Mengulas lanjut, Izani berkata, dalam usaha membangunkan Kota Bharu sebagai bandar terancang dan selamat, pihaknya sedang membuat perancangan bagi mengurangkan kepadatan di pusat bandar ini.

Katanya, selain itu, semua bandar-bandar utama di Kelantan setakat ini masih belum mencapai tahap bandar pintar dan rendah karbon sebagaimana bandar besar di negeri lain termasuk di ibu negara. – K! ONLINE


Instafamous ‘belanja’ 100 orang tiket balik Sabah, Sarawak
Oleh NUR HUDA MUSA

8 Disember 2021, 7:12 pm
PETALING JAYA – Tindakan personaliti media sosial dan usahawan, Hafiz Mahamad menaja 100 orang tiket penerbangan pulang ke Sabah dan Sarawak menerima pujian orang ramai.
Hafiz dalam satu hantaran di Instagramnya berkata, dia terpanggil untuk membantu mereka yang mahu pulang ke Sabah dan Sarawak tetapi tidak berpeluang untuk berbuat demikian kerana harga tiket penerbangan yang mahal.
“Akhirnya, selepas beberapa tahun. Mereka dapat balik ke Sabah Sarawak. Bagi kita, balik kampung itu benda biasa tapi macam mana situasi mereka yang memang tak ada duit langsung? Di buang kerja? Ada sebab bertahun tak dapat tengok mak ayah. Sebab apa? kemampuan.
“Mereka bukan orang yang senang senang, tiket untuk ke Sabah Sarawak mahal. Ada yg cakap tadi tujuh tahun tak balik sambil menitik air mata. Ada yang kongsi, dulu kerja gaji RM5,000 tapi bila Covid-19 turun ke RM1,000. Harini terpaksa terus balik ke Sabah dan cari kerja di Sabah,” tulisnya.
Selain itu, Hafiz turut memaklumkan sumbang itu adalah hasil daripada perniagaan dan sumbangan masyarakat terhadap Pertubuhan Sahabat Ainaa.
“Happy (gembira) saya lihat mereka tadi. Saya gunakan ini semua RM60,000 dari hasil perniagaan dan RM10,000 dari sumbangan awak ke dalam pertubuhan sahabat Ainaa, saya niatkan juga untuk awak semua.

“Saya bagi tahu ini sebab saya nak awak tahu, hasil support (sokongan) awak. Saya cuba gunakan untuk beri balik pada masyarakat dan saya bawa sekali sumbangan sahabat untuk mereka,” ujarnya.
Tinjauan Kosmo! di ruang komen mendapati rata-rata pengguna media sosial memuji tindakan personaliti itu dan mengharapkan lebih ramai insan berkemampuan untuk tampil membantu mereka yang memerlukan.
“Masya-Allah, sangat memberi inspirasi. Terima kasih kerana bantu mereka yang benar-benar memerlukan,” kata Alia.
“Semoga apa yang kamu lakukan dibalas dengan kebaikan, dimurahkan rezeki kamu oleh Allah,” kata Vkmal.
“Sangat faham perasaan mereka. Dulu masa belajar di Sabah, beraya di sana sebab nak balik tiket mahal. Semoga Hafiz dan Aina terus sukses dan sebarkan kebaikan untuk semua,” kata Zatul. – K! ONLINE


Gabungan kelab penyokong bola sepak Perak sokong Pafa adakan EGM
Oleh AZIZAN HASHIM

8 Disember 2021, 6:47 pm
IPOH – Kemelut dalaman yang melibatkan Persatuan Bola Sepak Perak (Pafa) nampaknya semakin panjang apabila mula mendapat reaksi daripada Gabungan Persatuan Penyokong Bolasepak Perak (TBG Mobs Perak Fans Club).
Hari ini TBG Mobs Perak Fans Club menyokong perjuangan 13 ahli gabungan Pafa untuk mengadakan mesyuarat agung luar biasa (EGM) pada19 Disember ini.
TBG Mobs Perak Fan Club merupakan kelab penyokong terbesar bolasepak Perak melibatkan 15 ahli gabungan.
Persidenya, Syamsul Baharin Putra Ahmad Shibi berkata, TBG Mobs yakin dengan keikhlasan ahli gabungan Pafa yang dipecat dalam melaksanakan tanggung jawab mereka.
“Saya hairan kenapa Pafa melemahkan dirinya dengan menyingkir 13 ahli gabungan sedangkan
alasan yang digunakan tidak masuk akal langsung.
“Kini Pafa tinggal berapa ahli gabungan sahaja. Kami percaya mereka tiada agenda lain selain memastikan bola sepak Perak berada di atas landasan betul. Itulah sebabnya kami menyokong kumpulan ini,” katanya.

Sehubungan itu Syamsul Baharin Putra berharap Pafa memulihkan keadaan agar pembentukan pasukan Bola Sepak Perak tidak terjejas.
Beliau juga curiga mengenai penjualan saham Perak FC kepada sebuah syarikat baru-baru ini kerana mengesyaki ada sesuatu yang tidak kena.
“Jika betul-betul beli Perak FC kenapa tangguh-tangguh. Akibatnya Perak kehilangan pemain sedangkan yang mahu diambil tidak nampak batang hidung pun lagi, ” ujarnya lagi. – K! ONLINE


Penempatan Melayu perlu kekal di Kampung Baru
Oleh ABDUL RAZAK IDRIS

8 Disember 2021, 6:08 pm
SHAH ALAM – Pembangunan Kampung Baru, Kuala Lumpur perlu memberikan jaminan penempatan warga Melayu di ibu kota tersebut terus wujud.
Presiden Teras Pengupayaan Melayu (Teras), Mohd. Azmi Abdul Hamid berkata, pembangunan Kampung Baru tidak seharusnya tertumpu kepada menetapkan harga pampasan dengan konsep ‘willing buyer and willing seller’.
“Walaupun kerajaan melalui Perbadanan Pembangunan Kampung Baru (PPKB) sudah merancang pembangunan di kawasan tersebut secara ‘parcel’, namun yang penting ia tidak berkonsep memindahkan penduduk Melayu dari perkampungan tersebut.
“Langkah terbaik adalah penyusunan semula perkampungan itu secara berperingkat dengan lebih teratur dan meningkatkan prasarana asas yang lebih sempurna selain terus mengekalkan penempatan warga Melayu di lokaliti itu,”katanya dalam satu kenyataan hari ini.
Beliau yang juga Presiden Majlis Perundingan Pertubuhan Islam Malaysia (Mapim) menegaskan, konsep membeli tanah dengan mengambil alih tanah di Kampung Baru dan kemudian membiarkan warganya mencari penempatan di tempat lain adalah tidak wajar.
Ini ekoran, katanya, banyak penempatan orang Melayu di Kuala Lumpur kini sudah tidak lagi wujud.

“Kampung Kerinci dan Kampung Abdullah Hukum adalah contoh bila orang Melayu akhirnya terpaksa tinggal di flat yang sesak dan tidak selesa setelah dipindahkan dari kawasan asal mereka.
“Rancangan Malaysia Ke-12 (RMK-12) yang dikatakan memperuntukkan RM1.5 bilion untuk membina dan meningkatkan infrastruktur di Kampung Baru itu wajar dilaksanakan,” jelasnya. – K! ONLINE


Jumlah peserta MTAT akan ditambah tahun depan
Oleh AMREE AHMAD

8 Disember 2021, 5:26 pm
PUTRAJAYA – Maktab Turus Angkatan Tentera (MTAT) akan menambah bilangan peserta untuk kumpulan siri berikutnya mulai tahun depan kepada jumlah keseluruhan 180 orang.
Komandan MTAT, Brigadier Jeneral Fazal Abdul Rahman berkata, peningkatan 15 orang lagi berbanding sebelum ini seramai 165 orang, bagi memberi peluang penyertaan ramai pegawai.
“Tempoh kursus jangka masa panjang ini masih lagi kekal selama 52 minggu, tetapi kami bersedia tambah bilangan peserta kepada 180 orang,” katanya pada Majlis Graduasi dan Penyampaian Diploma Kursus Pemerintahan dan Staf Malaysia Siri 50/2021 di Pusat Pengajian Pertahanan Nasional (Puspahanas) di sini.
Seramai 163 termasuk 36 pegawai dari luar negara menerima sijil Diploma Pascasiswazah Pengajian Strategi dan Pertahanan selain juga dikenali sebagai passed staff college-joint.
Lebih menarik, kumpulan graduan tersebut melengkapkan sambutan Jubli Emas penubuhan maktab itu pada 1971 lalu dan kali kedua majlis diadakan di sini sejak berpindah tahun lepas.
Ia disampaikan sendiri oleh Panglima Angkatan Tentera Malaysia, Jeneral Tan Sri Affendi Buang dan turut disaksikan Presiden Puspahanas, Datuk Syed Zahrul Putra Syed Abdullah. – K! ONLINE


Wanita terima surat ugutan, mohon penama asal tampil
Oleh ALWANI ZAFIRAH

8 Disember 2021, 5:32 pm
PETALING JAYA – Seorang wanita terkejut apabila menerima sekeping surat berbaur ugutan dengan tulisan berwarna merah daripada individu tidak dikenali.
Kandungan itu seolah-olah memberi peringatan terakhir kepada seorang individu, namun bukan beliau kerana nama yang tertera adalah berbeza.
Menerusi satu hantaran di Puan Fieza di Facebook, wanita itu memuat naik surat tersebut bagi mencari penama yang dikehendaki pihak berkenaan.
Menurut perkongsian itu, wanita tersebut berasa marah apabila alamat rumahnya digunakan secara salah sehingga mendatangkan masalah lain.
“Mohon yang penama tersebut tampil beri penjelasan. Kenapa menggunakan alamat rumah saya dalam urusan jual beli motosikal,” katanya.
Menurut Fieza, surat itu berkemungkinan dihantar kerana penama tersebut gagal membayar hutang.

Tambahnya surat ugutan itu dihantar ke alamat rumahnya menerusi perkhidmatan pos pagi tadi. – K! ONLINE


Ebit sebak lawat nenek bersama cucu-cucu di jalanan
Oleh NUR HUDA MUSA

8 Disember 2021, 5:18 pm
PETALING JAYA – Pendakwah terkenal, Ebit Lew yang kini sedang menjalankan misi kemanusiaan di Sao Paolo, Brazil meluahkan rasa sebak dan sayu dengan nasib seorang nenek yang menjaga cucu-cucunya dan menjadi gelandangan kerana kesempitan hidup.
Menerusi hantaran di Facebooknya hari ini, Ebit berkata, walaupun di tengah kemajuan, bandar besar dan cantik itu masih ada insan-insan yang tertinggal.
“Bila tanya nama dan berbual-bual dengan anak-anak ini. Sama seperti anak kita di rumah. Mereka cuma anak-anak tapi nasib mereka tak sama dengan kita.
“Masa bawa sedikit hadiah dan belanja buat mereka. Seronok anak-anak ini. Waktu pagi sejuk, lena je sebahagian mereka tidur di dalam khemah-khemah kecil di tepi jalan.
“Selepas Subuh 3.30 pagi saya pusing lihat penuh khemah-khemah kecil disini. Terfikir lena selesa ke mereka tidur. Tapi itulah kehidupan sebahagian mereka. Ujian mereka dan anak-anak ini,” katanya.
Ebit turut menitipkan doa agar Allah membantu dan mempermudahkan hidup, dikabulkan cita-cita dan doa mereka. – K! ONLINE


10,000 pekerja Indonesia dibawa masuk bulan depan
Oleh MOHAMAD FAIZAL HASHIM

8 Disember 2021, 5:15 pm
JOHOR BAHRU – Kerajaan menjangkakan seramai 5,000 hingga 10,000 pekerja warga Indonesia dihantar untuk bekerja di negara ini pada bulan depan.
Menteri Sumber Manusia, Datuk Seri M. Saravanan berkata, kemasukan pekerja asing itu bakal mengisi keperluan termasuk di sektor pembinaan, pembuatan dan pekhidmatan domestik Indonesia (PDI).
“Kami telah menandatangani memorandum persefahaman (MOU) antara Malaysia dan Indonesia.
“Saya telah mencadangkan 5,000 hingga 10,000 pada peringkat awal termasuk pembantu rumah serta semua sektor lain yang dibenarkan (ke negara ini),” katanya pada sidang akhbar selepas merasmikan Majlis Pelancaran Kuarters Pekerja Berpusat Bersepadu (ICLQ) di Pasir Gudang, di sini hari ini.
Semalam, Saravanan dengan rakan sejawatnya di Indonesia, Ida Fauziyah bersetuju melaksanakan konsep ‘one maid one task’ iaitu seorang boleh berkhidmat bagi isi rumah tidak melebihi enam orang.
Sehubungan itu, Mesyuarat Jawatankuasa Teknikal Malaysia-Indonesia mengenai MoU Pengambilan dan Penempatan PDI akan diadakan pada minggu depan bagi memperincikan perkara tersebut serta membolehkan kedua pihak mencapai kesepakatan agar MoU PDI dapat dimeterai seawal Januari depan.

Dalam pada itu Saravanan berkata, satu Jawatankuasa Khas di bawah Jabatan Tenaga Kerja akan diwujudkan dalam masa terdekat bagi membela nasib warga kerja PDI.-K! ONLINE


Amaran hujan berterusan di Sabah
Oleh ALWANI ZAFIRAH

8 Disember 2021, 5:35 pm
PETALING JAYA – Penduduk di Sabah diminta mengambil langkah persediaan sewajarnya ekoran amaran hujan lebat berterusan yang dijangka berlaku bermula esok.
Jabatan Meteorologi Malaysia (MetMalaysia) dalam satu kenyataan berkata, amaran hujan berterusan tahap waspada dijangka melanda beberapa kawasan di negeri itu sehingga 10 Disember 2021.
“Antara kawasan yang terlibat adalah Sandakan (Telupid, Beluran dan Sandakan) dan Kudat.
“Selain itu, MetMalaysia turun mengeluarkan amaran angin kencang dan laut bergelora yang melibatkan kawasan Sabah Barat dan Labuan serta Sabah Timur di bawah kategori pertama,” katanya di sini hari ini.
Terdahulu, hujan lebat berterusan telah mengakibatkan 60 kawasan termasuk taman perumahan dan kampung di empat daerah di Sabah terjejas akibat banjir kilat.
Oleh itu, orang ramai dinasihatkan untuk tidak melakukan aktiviti yang melibatakan kawasan perairan dan laut buat sementara waktu. – K! ONLINE


Wanita dakwa lihat UFO bersinar cahaya oren
Oleh KOSMO!

8 Disember 2021, 5:35 pm
LONDON  – Seorang wanita di Britain mendakwa bahawa dia melihat objek terbang tidak dikenali (UFO) yang dikawal oleh makhluk asing,  terbang rendah pada jarak cuma 2.4 meter darinya , lapor akhbar Daily Star semalam..
Caron Ara terlihat cahaya pelik di langit ketika berbasikal menyusuri jalan berpagar pada waktu petang di Wiltshire, England pada September lalu.
Caron mula merakam kejadian itu menggunakan kameranya, lapor akhbar Bristol Live.
‘’Saya sudah biasa melihat perkara aneh di langit. Saya tahu ia sesuatu yang pelik. Agak mengecewakan kerana saya merakam dalam keadaan menggigil.
‘’Saya melihat mereka berkumpulan, mungkin ada 15 UFO,’’ katanya.
Caron mendakwa bahawa dua objek terbang itu datang ke arahnya.

‘’Kapal angkasa itu bergerak di belakang pokok dan berlegar di atas tanah, kira-kira 2.4 meter dari saya.
‘’Ia sangat kecil, mungkin hanya berketinggian 0.9 meter, berbentuk rata dan lebar, serta kelihatan ringan. Tiada bunyi kedengaran, tetapi cahaya oren yang saya rakam adalah sumber tenaga yang menggerakkan kapal angkasa itu,’’ jelasnya.
Menurut Caron, dia terus menutup matanya apabila kapal angkasa itu mengeluarkan sejenis pancaran inframerah ke arahnya. Objek itu tidak kelihatan lagi setelah dia membuka matanya.
Cahaya oren itu adalah yang serupa dirakam beberapa penduduk di timur Bristol pada awal musim panas lalu. – Agensi


Kajian di tapak tengkorak prasejarah pada Februari depan
Oleh NUR NAZLINA NADZARI

8 Disember 2021, 6:13 pm
KANGAR – Kajian di tapak penemuan fosil tulang dan tengkorak manusia dipercayai dari zaman prasejarah berusia 5,000 hingga 10,000 tahun di Bukit Keteri, Chuping dekat sini akan dilakukan Jabatan Warisan Negara (JWN) pada Februari 2022.
Pengerusi Jawatankuasa Kebudayaan, Kesenian dan Warisan negeri, Asmaiza Ahmad berkata, kajian itu juga dijalankan serentak dengan penemuan lukisan dinding gua zaman proto sejarah di Gua Semadong.
Katanya, tindakan selanjutnya oleh kerajaan negeri sama ada membenarkan kawasan itu diwartakan atau mengambil hasil penemuan tersebut untuk dipelihara dan dijaga di tempat lain.
“Kalau mereka jumpa banyak lagi artifak di situ, mungkin kerajaan negeri akan mengambil dan mewartakan kawasan tersebut.
“Sekiranya banyak penemuan yang dijumpai, sekurang-kurangnya berbaloi untuk diwartakan kawasan itu dan dibuat galeri,” katanya ketika ditemui pada hari kedua Persidangan Dewan Undangan Negeri Perlis (Mesyuarat Bajet 2022) di sini hari ini.
Bagaimanapun, kata beliau, sekiranya penemuan yang ditemui tidak banyak, pihaknya akan meminta JWN untuk mengambil artifak itu dan membawanya ke tempat lain atau ke muzium di negeri ini iaitu Muzium Kota Kayang.

Pada Oktober lalu, JWN mengumumkan penemuan penemuan fosil tulang dan tengkorak manusia dianggarkan dari zaman prasejarah berusia antara 5,000 hingga 10,000 tahun di kawasan di Bukit Keteri, Chuping.
Turut ditemui adalah lukisan dinding gua zaman proto sejarah di Gua Semadong dan kedua-dua lokasi tersebut telah dicadangkan untuk diwartakan. – K! ONLINE


Cadang baja, dedak dan racun senarai barang kawalan
Oleh KHAIRUL MOHD. ALI

8 Disember 2021, 5:37 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor akan menghantar cadangan kepada kementerian untuk memasukkan beberapa barangan dalam senarai barang kawalan.
Pengerusi Jawatankuasa Perpaduan, Perdagangan dan Hal Ehwal Pengguna Negeri Dr. Chong Fat Full berkata, antara barangan itu termasuklah dedak, baja dan racun.
Katanya, perkara itu perlu dilaksanakan sebagai usaha tambahan untuk membolehkan kerajaan mengawal kenaikan harga keperluan asas di pasaran ketika ini.
“Buat masa ini, penguatkuasaan meliputi seluruh rantaian belum lagi sempurna sebab ada barangan di luar kawalan kerajaan, jadi kita berharap beberapa barangan ini akan dimasukkan dalam senarai,” katanya selepas melakukan pemantauan terhadap pelaksanaan Skim Harga Maksimum Keluarga Malaysia di sebuah pasar raya di sini hari ini.
Menurut beliau, cadangan itu hasil mesyuarat bersama dengan KPDNHEP Johor yang turut meneliti faktor-faktor kenaikan harga barangan keperluan asas, semalam.
“Selain itu, antara faktor kenaikan barangan keperluan asas yang dapat dikenal pasti pihaknya termasuklah empat barangan itu. Jadi kita akan kemukakan cadangan itu secepat mungkin,” ujarnya.-K! ONLINE


‘Tujuh jahanam’ cuba panggang budak 6 tahun
Oleh KOSMO!

8 Disember 2021, 5:30 pm
CAPE TOWN – Sekumpulan perompak bersenjata dilaporkan mengugut untuk memanggang seorang kanak-kanak lelaki berusia enam tahun hidup-hidup di dalam ketuhar sambil ditonton ahli keluarganya, lapor akhbar Daily Star kelmarin.
Gideon Bierman mengalami trauma apabila tujuh lelaki lengkap bersenjata menyerbu ladang milik keluarganya yang berusia 15 tahun di Mpumalanga, Afrika Selatan.
Ibu bapa Gideon, Niel, 47, dan Sonja, 43, beserta dua abangnya, Daniel, 13, dan Jacobus, 10, turut ditahan ketika serbuan.
Sonja memberitahu akhbar The Scottish Sun bahawa mereka tidak sempat berbuat apa-apa kerana suspek bersenjatakan selaras senapang patah dan lima pucuk pistol. Mereka segera mengikat suaminya.
Pada awalnya, suspek mengancam untuk menembak Sonja dan anak-anaknya jika tidak membuka peti besi milik mereka.
Suspek berang apabila tiada barang berharga ditemui di dalam peti besi itu, sebaliknya hanya sepucuk pistol jenis Browning, senapang jenis Browning serta pistol pelet.

“Saya beritahu mereka berulang kali bahawa kami tidak simpan wang di dalam rumah tetapi mereka tidak percaya. Ketika saya cuba menenangkan anak-anak, saya dengar tembakan dilepaskan dari dalam rumah.
“Saya tidak tahu sama ada suami saya masih hidup atau mati. Mereka kemudian menangkap Gideon dan membawa kami ke dapur. Saya lega bahawa suami saya tidak ditembak,’’ jelas Sonja.
Kumpulan perompak itu melarikan sebuah trak, kad bank Niel beserta nombor pin, pistol dan beberapa telefon pintar setelah penggera dibunyikan seorang pekerja ladang yang ingin mendapatkan makanan ayam.
Keluarga itu kini menjalani khidmat kaunseling setelah mengalami trauma. Suspek sehingga kini masih bebas.
Jurucakap polis, Kapten Kay Makhubla berkata bahawa ia bukan kali pertama ladang di Afrika Selatan diserbu penjenayah. Sebelum ini, seorang petani wanita tua diseksa menggunakan obor api  ketika ladangnya diserang perompak. – Agensi


Agensi MAIWP perlu agresif jawab soalan panas
Oleh KOSMO!

8 Disember 2021, 5:14 pm
KUALA LUMPUR – Agensi di bawah Majlis Agama Islam Wilayah Persekutuan (MAIWP) tidak seharusnya berdiam diri sebaliknya perlu menjawab dengan pantas terhadap tohmahan dan dakwaan tidak berasas mengenai sesuatu isu yang dikaitkan dengan mereka.
Pengerusi MAIWP, Tan Sri Dr. Mohd. Daud Bakar berkata, tindakan pantas seperti menjawab isu yang tular di media sosial dapat memberi pencerahan segera kepada masyarakat mengenai perkara sebenar yang berlaku.
Katanya, apa yang berlaku ketika ini ialah agensi-agensi MAIWP lambat untuk memberi respon kepada isu tular sehingga memberi pandangan negatif selagi belum dijelaskan.
“Kebanyakan agensi gagal memberi respond yang diharapkan apabila diberikan soalan-soalan panas.
“Kita perlu memberi perhatian serius kepada isu-isu yang ditimbulkan di laman-laman web kelolaan MAIWP dan memberi penjelasan kerana ia menjadi tanggungjawab kita menjawabnya,” katanya ketika berucap pada Majlis Apresiasi MAIWP bersama pengamal media di Hotel Shangri-La di sini hari ini.
Tambahnya, agensi tidak boleh mengharapkan media semata-mata untuk menangkis segala tohmahan dan fitnah kerana mereka mempunyai pelbagai platform media sosial untuk berbuat demikian.

Menurut Mohd. Daud, beliau berterima kasih kepada sesetengah agensi yang cakna dengan isu dengan memberi jawapan pantas bagi memberi penjelasan rasmi sekali gus dapat meredakan keadaan.
Dalam pada itu, Mohd. Daud menjelaskan peranan media terlalu besar dalam menaikkan imej MAIWP dengan melaporkan aktiviti dan jawapan balas kepada sesuatu isu.
“Misalnya isu pemberian vaksin. Kita ditohmah kononnya hanya beri kepada asnaf tetapi apa yang berlaku ialah golongan itu mendapat imunasi pada waktu pagi dan pada sebelah petang, ia dibuka kepada semua tanpa mengira bangsa dan agama,” katanya.
Sehubungan itu, Mohd. Daud mempelawa pihak media supaya memberikan idea dan cadangan kepada pihaknya bagi memantapkan lagi khidmat mereka kepada orang ramai. -K! ONLINE


LPP tingkat pengeluaran dan pemasaran hasil ladang
Oleh HARIS FADILAH AHMAD

8 Disember 2021, 4:21 pm
JERANTUT – Lembaga Pertubuhan Peladang (LPP) berusaha meningkatkan pengeluaran makanan daripada ladang bagi meringankan beban pengguna dan dalam usaha mengatasi beban kenaikan harga dan kartel.
Ketua Pengarah Lembaga Pertubuhan Peladang (LPP), Datuk Azulita Salim berkata pada masa ini pihak LPP melalui usahawan yang bernaung di bawah Pertubuhan Peladang Kawasan (PPK) seluruh negara telah pun memasarkan hasil daripada ladang kepada pengguna.
“Kita sedia maklum kenaikan harga sayur, ayam dan bahan mentah makanan lain berpunca daripada peningkatan harga baja dan racun, bagaimanapun program tanaman ladang termasuk ternakan di bawah LPP tetap diteruskan seperti sebelum ini di bawah pengusaha PPK tempat masing-masing.
“Usahawan LPP dan PPK diarahkan meningkatkan pengeluaran hasil ladang untuk pasaran tempatan bagi memenuhi permintaan pengguna di samping penambahan stok hasil berkenaan mampu mengurangkan tekanan kenaikan harga tersebut dan belanja pengguna,” katanya pada Program Khas Dapur Peladangnita ‘Moh Masak Weh’ anjuran LPP dan PPK Pahang di Dewan Majlis Daerah Jerantut di sini hari ini.
Yang hadir sama Pengarah LPP Pahang, Dzulfadli Johan dan Pengerusi Peladangnita Pahang, Datuk Nazilah Abd. Latif.
Menurut Azulita, LPP akan terus menyokong aktiviti pemasaran yang dijalankan oleh Lembaga Pemasaran Hasil Pertanian Persekutuan (FAMA) di bawah Kementerian Pertanian dan Industri Asas Tani sebagai pelengkap yang membantu pengusaha PPK di semua tempat.

Selain FAMA katanya, pengusaha ladang LPP/PPK juga memasarkan hasil melalui Pertubuhan Peladang Negeri (PPN), Pusat Pengedaran Peladang, Freshmart Peladang, Pusat Pengumpulan Hasil Peladang, pasar borong dan Pasar Tani semua tempat. -K! ONLINE


Eksport ke Malaysia: Loji ayam Thailand, China masih sah
Oleh SITI A'ISYAH SUKAIMI

8 Disember 2021, 5:11 pm
PUTRAJAYA – Jabatan Perkhidmatan Veterinar (DVS) memaklumkan sembilan loji ayam di Thailand dan dua loji ayam di China yang mengeksport daging ayam serta keratan ayam ke negara ini adalah masih sah.
Menurut kenyataan DVS, pihaknya memandang serius terhadap video seorang penceramah bebas yang tular dalam media sosial serta mendakwa loji-loji ayam Thailand dan China yang mengeksport produk ayam ke Malaysia telah tamat tempoh dan tidak halal.
“DVS ingin memaklumkan terdapat sembilan loji ayam yang diluluskan untuk mengeksport daging ayam dan keratan ayam di negara Thailand dan dua di China.
“Justeru, DVS mengesahkan kesemua loji ayam yang disenaraikan di laman sesawang DVS adalah masih sah untuk mengeksport ke Malaysia,” kata kenyataan tersebut di sini hari ini.
Dalam masa sama, senarai loji-loji di laman sesawang DVS dikemas kini dari semasa ke semasa dan loji-loji yang didapati tidak mematuhi syarat import ditetapkan oleh Kerajaan Malaysia akan digantung kelulusan eksport.
“Notifikasi penggantungan akan dipaparkan pada nama loji tersebut di laman sesawang DVS untuk makluman pihak-pihak berkepentingan,” ujarnya.

Sementara itu, DVS menegaskan, Badan Pengesahan Halal Luar Negara yang mengawal selia aktiviti penyembelihan halal di loji ayam Thailand iaitu The Central Islamic Council of Thailand manakala, di China pula Shandong Halal Certification Services adalah masih sah tempoh pengiktirafan oleh Jabatan Kemajuan Islam Malaysia (Jakim) sehingga 31 Disember 2023.
“Orang awam diingatkan supaya merujuk kepada Pihak Berkuasa Veterinar, DVS untuk mendapatkan keterangan dan pengesahan perkara-perkara yang berkaitan sahih sebelum membuat sebarang hebahan dalam media sosial bagi mengelakkan spekulasi,” tegasnya. – K! ONLINE


Kekayaan bilionair dunia melonjak sejak pandemik
Oleh KOSMO!

8 Disember 2021, 5:01 pm
PARIS – Satu laporan utama mendapati bahawa kekayaan yang dimiliki oleh individu-individu terkaya dunia telah melonjak sepanjang tempoh pandemik Covid-19, lapor Badan Penyiaran British (BBC) semalam.
Laporan Ketidaksamarataan Dunia itu mendedahkan bahawa dalam masa sama, sebanyak 100 juta orang dihimpit dengan krisis kemiskinan tegar.
Dikeluarkan oleh Makmal Ketidaksamarataan Dunia yang berpangkalan di Paris, laporan itu menyebut bahawa 10 peratus individu terkaya dunia kini menyumbang sebanyak 52 peratus daripada pendapatan global.
Menurut penulis laporan merangkap pakar ekonomi, Thomas Piketty, kekayaan para bilionair telah meningkat daripada satu peratus kepada tiga peratus sejak 1995.
“Peningkatan ini semakin ketara semasa pandemik Covid-19, bahkan tahun 2020 mencatatkan peningkatan paling tinggi bagi perkongsian kekayaan bilionair global,’’ katanya dalam laporan tersebut.
Sementara itu, Pengarah bersama Makmal Ketidaksamarataan Dunia, Lucas Chancel berkata, selepas lebih 18 bulan Covid-19 melanda, jurang ekonomi penduduk dunia menjadi lebih besar.

“Walaupun kekayaan jutawan global meningkat lebih €3.6 trilion (RM 17.165 trilion), lebih 100 juta orang tergolong dalam golongan miskin tegar,’’ katanya.
Dalam pada itu, penyelidik turut mendapati bahawa 52 individu terkaya di dunia mencatatkan peningkatan dalam nilai kekayaan sebanyak 9.2 peratus setahun selama 25 tahun yang lalu, jauh melebihi kumpulan sosial yang kurang kaya. – AGENSI


Harga RON97 turun 3 sen
Oleh LUQMAN RIDHWAN MOHAMED NOR

8 Disember 2021, 5:09 pm
PUTRAJAYA – Harga runcit petrol RON97 turun sebanyak 3 sen seliter daripada RM3.02 kepada RM2.99 seliter bermula esok sehingga 15 Disember ini.
Kementerian Kewangan (MOF) berkata, harga runcit petrol RON95 dan diesel pula kekal masing-masing RM2.05 dan RM2.15 seliter.
Katanya, kerajaan mengekalkan harga runcit itu bagi melindungi pengguna daripada kesan kenaikan harga sebenar minyak di pasaran global biarpun harga pasaran sebenar kedua-dua produk meningkat melebihi paras harga siling ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam satu kenyataan hari ini. – K! ONLINE


Cukup tampung 10 padang bola sepak
Oleh SITI A'ISYAH SUKAIMI

8 Disember 2021, 4:35 pm
CYBERJAYA – Program 3R On Wheels yang dianjurkan oleh Alam Flora Sdn. Bhd. (Alam Flora) sejak 2019 berjaya mengutip sebanyak 121,000 kilogram (kg) barangan kitar semula yang dianggarkan mampu untuk menampung 10 padang bola sepak.
Menerusi program tersebut, sisa kitar semula yang dikumpulkan itu antara usaha bersama dengan persatuan-persatuan penduduk, sekolah, institusi pengajian tinggi, agensi kerajaan dan syarikat swasta di seluruh Lembah Klang.
Ketua Pegawai Eksekutif Alam Flora, Datuk Mohd. Zain Hassan berkata, sepanjang tahun ini, berikutan Perintah Kawalan Pergerakan (PKP) semasa negara dilanda Covid-19, 3R On Wheels berjaya mengumpulkan lebih 40,000 kg barangan kitar semula.
Menurutnya, jika dijumlahkan kutipan keseluruhan daripada 2019, ia melangkaui 121,000 kg barangan kitar semula yang berjaya diselamatkan daripada terus ke tapak pelupusan sampah.
“Kesemua barangan kitar semula ini kita rawat dan diasingkan di pusat Integrated Recycling Facility (IRF) kami di Fasiliti Invasi Kitar Semula (FIKS) di Presint 5, Putrajaya dan kemudiannya akan dihantar kepada pihak kilang bagi proses kitar semula.
“Ini adalah sebahagian daripada ekonomi kitaran,” katanya ketika berucap pada Program 3R On Wheels bersempena Recycle Fest anjuran bersama Alam Flora dan Malakat Mall di sini hari ini.

Dalam pada itu, Zain berkata, program 3R On Wheels merupakan usaha berterusan Alam Flora Group dalam memberi kesedaran kepada masyarakat mengenai kitar semula serta melihat sisa yang boleh dikitar semula itu sesuatu yang bernilai. – K! ONLINE


Beli jubah rai konvokesyen anak sulung
Oleh ISKANDAR SHAH MOHAMED

8 Disember 2021, 4:55 pm
SHAH ALAM – Peribahasa ke mana tumpahnya kuah kalau tidak ke nasi adalah bertepatan buat Muhammad Husnur Shafiz Ahmad Husaini, 26, apabila berjaya menggenggam segulung ijazah pada Istiadat Konvokesyen Universiti Teknologi Mara (UiTM) ke-92 secara janji temu hari ini.
Lebih manis, detik gembira itu turut diraikan bersama ibunya, Prof. Madya Dr. Kamariah Noor Ismail yang juga Pensyarah Kanan Pengajian Kejuruteraan Kimia UiTM Shah Alam, di sini.
Menurut Kamariah, 52, dia sanggup membeli kelengkapan jubah untuk meraikan kejayaan anak sulungnya itu yang menerima Ijazah Sarjana Muda Perakaunan.
“Ia merupakan detik paling bermakna sepanjang saya berkhidmat sebagai pensyarah UiTM sejak 20 tahun lalu.
“Alhamdulilah, saya berbangga kerana anak berjaya menamatkan pengajian di universiti sama,” katanya sebak.
Muhammad Husnur merupakan antara 129 graduan yang menerima ijazah dan diploma masing-masing di Dewan Agung Tuanku Canselor UiTM, Shah Alam. -K!ONLINE


Terengganu dilengkapi 21 stesen siren amaran awal banjir
Oleh NOOR HAYATI MAMAT

8 Disember 2021, 4:27 pm
HULU TERENGGANU – Sebanyak 21 stesen siren amaran awal banjir Jabatan Pengairan dan Saliran (JPS) Terengganu di seluruh negeri berada dalam keadaan siap sedia sepanjang monsun Timur Laut yang akan berlarutan sehingga Mac tahun depan.
Timbalan Pengarah Pembangunan JPS Terengganu, Osman Abdullah berkata, sistem itu membolehkan penduduk setempat melakukan persediaan awal bagi menghadapi banjir termasuk berpindah segera ke pusat pemindahan sementara (PPS).
“Daerah Setiu paling banyak mempunyai stesen siren amaran awal banjir ini dengan enam stesen, diikuti Hulu Terengganu (lima), Kemaman (empat), Besut (tiga) dan masing-masing satu di Kuala Terengganu, Marang dan Dungun.
“Bunyi dikeluarkan dari stesen ini boleh didengari sekitar radius satu kilometer dalam dua keadaan bunyi iaitu aras amaran (air sungai meningkat dari aras biasa) dan bahaya (air mula mencecah tebing),” katanya selepas memberi taklimat persiapan banjir di Kampung Pengkalan Ajal, di sini semalam.
Jelasnya, Terengganu juga bakal mempunyai sebanyak 159 stesen pemantauan banjir menjelang November tahun depan yang dibangunkan secara berfasa.
Beliau berkata, setakat ini, Terengganu mempunyai 93 stesen termasuk dengan penambahan 34 stesen ramalan dan amaran banjir Fasa 1 di lembangan Sungai Terengganu merangkumi Sungai Telemong, Sungai Berang dan Sungai Nerus yang siap baru-baru ini.

“Projek fasa 2 dengan 66 stesen di seluruh Terengganu sedang dilaksanakan dan dijangka siap tahun hadapan dan mampu meramalkan kejadian banjir tujuh hari lebih awal,” katanya. – K! ONLINE


Pulanglah Nur Haisyah ke pangkuan keluarga
Oleh NIK NUR IZZATUL HAZWANI NIK ADNAN

8 Disember 2021, 4:45 pm
KEMAMAN – Seorang gadis berusia 22 tahun yang hilang sejak hampir sebulan lalu dirayu agar pulang semula ke pangkuan keluarga di Kampung Pengkalan Binjai, Chukai di sini.
Kakak sulung gadis itu, Nur Hasyimah Hashim, 28, berkata, kehilangan Nur Haisyah, 22, sejak 19 November lalu disedari selepas dia menghantar mesej pelik menerusi aplikasi WhatsApp kepada ibu mereka, Mahani Ibrahim, 48.
“Berdasarkan mesej itu, dia meminta maaf kepada ibu dan berjanji akan balik (ke rumah) apabila sudah tenang.
“Kami keliru kerana hubungan ahli keluarga lain dengan adik saya (Nur Haisyah) amat baik malah dia ceria bersembang dengan kami pada malam sebelum kehilangannya,” katanya ketika dihubungi Kosmo! di sini hari ini.
Nur Hasyimah berkata, Nur Haisyah telah meninggalkan rumah sehelai sepinggang dan tidak membawa beg duit selain telefon bimbitnya juga kini sudah tidak aktif.
Tambahnya, mereka juga pelik pada malam kehilangan adiknya, pintu dan pagar rumah mereka juga berkunci rapi.

“Sebenarnya kami syak mesej dihantar adik (Nur Haisyah) kepada ibu itu bukan dia yang hantar kerana gaya penulisannya berbeza,” katanya.
Nur Hasyimah berkata, orang ramai yang mengenali atau terjumpa dengan adiknya, boleh menghubunginya di talian 01159094857 atau 018-3773313. – K! ONLINE


Panggilan tidak berjawab, warga Bangladesh ditemui mati
Oleh NOR SHAFAWATI YUP

8 Disember 2021, 5:04 pm
SEREMBAN – Perasaan bimbang seorang lelaki selepas tidak dapat menghubungi rakan sekerjanya terjawab apabila mangsa ditemui mati di dalam sebuah bilik tidur di Taman Seremban Jaya, Senawang di sini hari ini.
Ketua Polis Daerah Seremban, Asisten Komisoner Nanda Maarof berkata, dalam kejadian pada pukul 9 pagi, rakan si mati membuat pemeriksaan di bilik tidur lelaki warga Bangladesh itu setelah panggilan telefon tidak dijawab.
Mangsa, Hossain Mofakkar, 47, sepatutnya datang bekerja pada pukul 9 pagi, namun tidak berbuat demikian hari ini.
“Mayat mangsa ditemui atas katil dan dipercayai meninggal semasa tidur,” katanya dalam kenyataan di sini hari ini.
Nanda berkata, majikan telah dimaklumkan berhubung kejadian itu sebelum menghubungi pihak Hospital Tuanku Ja’far (HTJ).
Jelas Nanda, si mati tidak mempunyai sejarah penyakit darah tinggi, kencing manis dan sakit jantung.

Beliau berkata, proses bedah siasat akan dilakukan bagi mengetahui punca kematian dan setakat ini kes diklasifikasikan sebagai mati mengejut. -K! ONLINE


Polis serbu stor jadi ‘port’ simpan ganja
Oleh FITRI HAZIM

8 Disember 2021, 3:34 pm
KUALA LUMPUR – Polis merampas sejumlah dadah yang bernilai RM32,315 dalam serbuan di sebuah bilik jana kuasa di Jalan Kerinchi, di sini semalam.
Bertindak atas maklumat yang diperolehi, anggota dari Balai Polis Pantai telah membuat pemeriksaan kira-kira pukul 12.30 tengah hari di stor terbabit.
Ketua Polis Daerah Brickfields, Asisten Komisioner Amihizam Abdul Shukor berkata, hasil pemeriksaan polis telah merampas tiga buah beg mengandungi dadah jenis ganja seberat 12,926 gram.
“Jumlah keseluruhan dadah yang dirampas boleh dibekalkan kepada 4,308 orang pengguna dadah.
“Bahagian Siasatan Jenayah Narkotik, Ibu Pejabat Polis Daerah (IPD) Brickfields masih lagi menjalankan siasatan dan risikan bagi mengenal pasti ahli sindiket yang terlibat dan sumber bekalan yang diperolehi,” katanya dalam satu kenyataan di sini hari ini.
Tambahnya, kes disiasat di bawah Seksyen 39B Akta Dadah Berbahaya 1952. -K!ONLINE


Guna platform media sosial sebar dakwah kepada anak muda
Oleh SITI A'ISYAH SUKAIMI

8 Disember 2021, 3:57 pm
PUTRAJAYA – “Saya cuba untuk jadi yang terbaik, bersama bersahabat dengan al-Quran dan istiqamah bersamanya serta teruskan berdakwah,” kata juara tilawah al-Quran peringkat kebangsaan, Nor Farhatul Fairuzah Panut yang dilantik Ikon Dakwah Yayasan Dakwah Islamiah Malaysia (Yadim) 2021-2022.
Penuntut jurusan al-Quran dan Sunnah dari Universiti Kebangsaan Malaysia (UKM) berusia 21 tahun itu sering menyampaikan mesej dakwah keindahan al-Quran melalui media sosialnya, menjadi antara sembilan individu yang dilantik sebagai Ikon Dakwah Yadim sekali gus termuda.
Anak bongsu daripada lima beradik itu menyifatkan, dia tidak layak dilantik sebagai ikon tetapi, tetapi gadis yang mesra dipanggil Farha itu menerimanya dengan hati terbuka serta berusaha untuk menjadi yang terbaik.
“Terima kasih Yadim beri peluang dan Farha rasa bukanlah layak sebenarnya sebab ramai lagi yang hebat, Farha pun masih lagi belajar. Bila jadi ikon ini bukanlah mudah tetapi ia menjadi satu tanggungjawab untuk kita beri yang terbaik kepada orang di luar sana dan menjadi contoh yang baik.
“Melalui lantikan ikon ini, peranan yang Farha boleh mainkan mungkin pengisian kepada anak muda dan Farha pun masih lagi belajar serta cuba berkongsi kepada rakan-rakan lain lebih-lebih mereka yang sebaya mengenai al-Quran itu sendiri serta keindahannya,” katanya ketika ditemui di sini hari ini.
Kesemua lantikan Ikon Yadim tersebut disampaikan oleh Menteri di Jabatan Perdana Menteri (Hal Ehwal Agama), Idris Ahmad pada Webinar Pemantapan Akidah Nusantara dan Penyerahan Watikah Pelantikan Ikon Dakwah Yadim 2021-2022 yang turut dihadiri oleh Yang Dipertua Yadim, Nasrudin Hassan.

Dalam pada itu, Farha berkata, dia sering menggunakan platform media sosialnya seperti Facebook, Instagram, Youtube dan TikTok dengan bertaranum menyampaikan alunan bacaan al-Quran sekali gus mendapat maklum balas yang baik terutama golongan muda.
“Farha tengok anak-anak muda di luar sana diorang suka tentang taranum malah, sewaktu Farha buat siaran langsung pada Ramadan tahun lepas, pelbagai negara sertai antaranya Korea Selatan, Iran, Indonesia, Filipina dan Thailand termasuk peserta Malaysia. Mereka semua bersemangat belajar al-Quran.
“Media sosial ini memang dekat dengan anak muda dan kalau ditanya, mesti ada (akaun media sosial). Jadi itu menjadi platform mereka dan kita pula jadikannya untuk menyebar kebaikan memandangkan mereka aktif di situ,” ujarnya. – K! ONLINE


Status MySejahtera Rosmah jingga, bicara ditangguh Jumaat
Oleh NORLIZAH ABAS

8 Disember 2021, 3:22 pm
KUALA LUMPUR – Perbicaraan kes rasuah Datin Seri Rosmah Mansor di Mahkamah Tinggi di sini ditangguhkan sehingga Jumaat ini kerana status MySejahteranya berwarna jingga yang menunjukkan beliau mempunyai kontak dengan Covid-19.
Peguam Datuk Jagjit Singh yang mewakili beliau berkata, anak guamnya hadir bagi mengikuti prosiding hari ini namun status terkini MySejahteranya menyebabkan beliau tidak dibenarkan memasuki kawasan mahkamah.
Menurut peguam bela, beliau dimaklumkan bahawa kod warna pada status MySejahtera Rosmah berwarna jingga manakala suaminya, Datuk Seri Najib Tun Razak berwarna merah.
Bagaimanapun, ketika ditanya Hakim Mohamed Zaini Mazlan sama ada bekas Perdana Menteri positif Covid-19, Jagjit menyatakan beliau tidak pasti mengenai perkara itu.
Ketika kes disebut di hadapan hakim berkenaan, Rosmah sedang menunggu di dalam kereta di pekarangan kompleks mahkamah.
Hakim Mohamed Zaini kemudian menangguhkan perbicaraan dan mengarahkan peguam itu memastikan Rosmah mengemaskini status MySejahtera beliau pada Jumaat ini.

“Jumaat ini peguam tetap perlu hadir di mahkamah dan maklumkan kepada saya. Jika statusnya berwarna biru, perbicaraan akan didengar seperti yang telah ditetapkan,” ujar beliau.
Mahkamah sepatutnya menyambung kes pembelaan pada perbicaraan terhadap Rosmah, 69, atas pertuduhan meminta rasuah RM187.5 juta dan menerima RM6.5 juta berhubung projek pembekalan dan pemasangan tenaga solar hibrid di sekolah luar bandar di Sarawak.
Pada perbicaraan lalu, mahkamah membenarkan pernyataan Rosmah yang dirakam ketika siasatan kes pengubahan wang haram, digunakan untuk mencabar kredibiliti beliau pada perbicaraan kes rasuah projek solar. -K!ONLINE


Serbuk perasa buat tanaman lebih subur
Oleh ALWANI ZAFIRAH

8 Disember 2021, 3:12 pm
PETALING JAYA – Ramai kaum wanita yang gemar dalam melakukan aktiviti bercucuk tanam dengan menggunakan sebaik mungkin ruang yang ada di rumah.
Dalam memastikan pokok bunga dan sayuran tumbuh dengan subur, pastinya pelbagai tips yang akan dipelajari oleh mereka agar hasilnya menggembirakan.
Menerusi perkongsian video oleh @kakria di laman aplikasi TikTok, dia berkongsi tips menggunakan serbuk perasa bagi menggantikan penggunaan baja agar tanaman menajdi subur dan berbunga lebat.
Susulan perkongsian itu, rata-rata pengguna media sosial turut mengaplikasikan kaedah dan tips yang dikongsikan serta memberi maklum balas yang positif.
“Saya dah buat ikut tips dari awak, memang menjadi dan pokok mangga saya yang tidak pernah berbuah terus beri hasil yang lebat,” ujar @tieeyaa.
“Jiran saya pun guna cara ini tanam pokok cili , memang lebat buah cili. Terbaik,” kata @Nana.

“Terima kasih kongsi tips, jimat kos nak tanam pokok bunga, kalau guna baja di kedai agak mahal,” komen @julianaharun pula. – K! ONLINE


Ras Adiba mahu lelaki berlakon jadi OKU mohon maaf
Oleh HARYATI KARIM

8 Disember 2021, 4:19 pm
PETALING JAYA – Senator Datuk Ras Adiba Radzi menyelar tindakan dua lelaki yang mempersenda dan berlakon sebagai Orang Kurang Upaya (OKU) semata-mata mahu mendapatkan parkir khas OKU di sebuah pusat beli-belah popular di Kuala Lumpur.
Ras Adiba yang juga seorang Ahli Dewan Negara (Wakil OKU) memberikan amaran dan menuntut permohonan maaf daripada dua lelaki berkenaan menerusi sebuah video dalam Instagramnya sebentar tadi.
“Saya ingin memberikan amaran kepada saudara Iswan dan Ajim. Kalian semua telah mempersendakan dengan menggunakan parkir OKU serta berlakon diri anda sebagai seorang OKU.
“Saya pohon kalian meminta maaf kepada komuniti OKU di negara kita,” ujar Ras Adiba.
Tambah bekas personaliti televisyen itu, sebagai suara kepada golongan OKU, beliau berasa kecewa dengan sikap segelintir rakyat Malaysia yang menggunakan kemudahan khas buat golongan OKU tanpa rasa bersalah.
“Sudahlah kami susah, orang di negara kita selalu memandang rendah terhadap kami dan  menggunakan kemudahan yang dikhaskan untuk golongan OKU.

“Kita semua akan jadi OKU suatu hari nanti. Jangan sesekali kalian mempermainkan dan mempersendakan kami. Sila mohon maaf kepada golongan OKU,” selar Ras Adiba.
Terdahulu, Ras Adiba memuat naik sebuah video yang tular dalami TikTok menerusi Instagramnya.
Dalam video yang mengundang kemarahan orang ramai itu, pemilik akaun TikTok @iswanishak memuat naik video sahabatnya bernama Ajim berlakon menjadi OKU demi mendapatkan kemudahan meletakkan kereta di parkir khas OKU.
Ini bukanlah pertama kali Ras Adiba menyuarakan isu penyalahgunaan kemudahan OKU oleh golongan normal.
Terdahulu, Ras Adiba yang merupakan pesakit saraf tunjang yang lumpuh separuh badan pernah membangkitkan isu penggunaan tandas OKU oleh golongan normal. – K! ONLINE


Wanita panjat pokok setinggi 9.1 meter akibat halusinasi
Oleh ROSALWANI CHE SOH

8 Disember 2021, 4:04 pm
JELI – Sepasukan anggota bomba berjaya menyelamatkan seorang wanita dipercayai berada dalam keadaan berhalusinasi atau separa sedar sehingga dia bertindak memanjat sebatang pokok akasia setinggi 9.1 meter di Jalan Lubok Dulang, Ayer Lanas di sini hari ini.
Mangsa, Riszi Che Soh, 51, dipercayai memanjat pokok itu seorang diri sebelum tindakannya itu disedari oleh keluarga suaminya yang melihat wanita tersebut berada di atas pokok.
Ketua Balai Bomba dan Penyelamat Jeli, Mohd. Adni Ibrahim berkata, pihaknya menerima panggilan kira-kira pukul 9.33 pagi sebelum sembilan anggota bomba bergegas ke lokasi kejadian.
Menurutnya, pemeriksaan di lokasi itu mendapati, mangsa dilihat tidak dapat turun dari atas pokok itu dan berada dalam keadaan lemah.
“Melihat kepada situasi itu, anggota bomba mengambil masa selama 10 minit untuk memujuk dan menenangkan mangsa.
“Selepas berjaya memujuk mangsa, bomba menggunakan peralatan menyelamat seperti tali dan tangga untuk menurunkan wanita itu,” katanya ketika dihubungi pemberita hari ini.

Menurutnya, mangsa yang berada dalam keletihan telah diserahkan kepada ahli keluarganya dan operasi menyelamat tamat pada pukul 10.30 pagi. -K! ONLINE


Hujan lebat, ribut petir di Sarawak petang ini
Oleh ALWANI ZAFIRAH

8 Disember 2021, 3:16 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat serta ribut petir di Sarawak yang dijangka berlaku sehingga lewat petang nanti.
“Cuaca buruk ini diramal berlaku melibatkan hampir kesemua kawasan di negeri itu sehingga pukul 5 petang ini.
“Kawasan terlibat adalah Kuching (Bau dan Kuching), Serian (Serian), Samarahan, Sarikei, Sibu (Sibu dan Selangau), Mukah, Bintulu (Tatau) dan Limbang,” katanya di sini hari ini.
MetMalaysia juga menasihati orang ramai agar terus mengambil langkah berhati-hati dan sentiasa peka dengan keadaan semasa cuaca negara. – K! ONLINE


5,020 kes dilaporkan
Oleh SITI A'ISYAH SUKAIMI

8 Disember 2021, 3:37 pm
PUTRAJAYA – Kes baharu Covid-19 hari ini merekodkan sebanyak 5,020 kes, menjadikan jumlah kumulatif kes sebanyak 2,673,019 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya pada ciapan di laman Twitter di sini hari ini. -K!ONLINE


PRN Sarawak: 10,548 polis, pasangan undi awal 14 Disember
Oleh MOHD RIDZAUDDIN ROSLAN

8 Disember 2021, 3:47 pm
KUCHING – Seramai 10,548 pengundi melibatkan anggota dan pegawai polis serta Pasukan Gerakan Am (PGA) dan pasangan akan mengundi awal pada Pilihan Raya Negeri (PRN) Sarawak 14 Disember depan.
Pesuruhjaya Polis Sarawak, Datuk Aidi Ismail berkata, hari undi awal itu melibatkan sebanyak 85 pusat mengundi awal dengan 111 saluran disediakan di pusat mengundi.
“Pusat mengundi terdiri daripada dewan Ibu Pejabat Polis Kontinjen (IPK), Ibu Pejabat Polis Daerah (IPD), rumah Persatuan Keluarga Polis (PERKEP), pusat sumber, bilik rekreasi, bilik mesyuarat dan sekolah,” katanya.
Beliau berkata demikian kepada pemberita selepas menyaksikan sesi demonstrasi Unit Tindakan Rusuhan Awam (PORU) dan Unit Water Cannon di Ibu Pejabat PGA Briged Sarawak. -K! ONLINE


Selangor pertimbang jual baki vaksin kepada negara luar
Oleh MOHAMAD NAUFAL MOHAMAD IDRIS

8 Disember 2021, 3:07 pm
SHAH ALAM- Kerajaan negeri mempertimbangkan penjualan baki vaksin Covid-19 kepada negara luar setelah selesai semua program Selangor Vaksin (SelVax) dilaksanakan.
Menteri Besar Selangor, Datuk Seri Amirudin Shari berkata, kerajaan negeri akan mengutamakan keperluan rakyat Selangor terlebih dahulu sebelum melaksanakan rancangan itu.
Katanya, sebanyak 537,045 dos vaksin yang belum terjual setakat 1 November lalu dalam program tersebut daripada 750,000 dos yang telah diperuntukkan sebelum ini.
“Apabila semua program SelVax selesai dan melihat situasi pandemik Covid-19 di negara ini, baharu kita pertimbang untuk jual vaksin kepada negara lain.
“Bagaimanapun, kita akan cuba habiskan semua vaksin yang sedia ada dalam tempoh setahun ini,” katanya pada sidang Dewan Undangan Negeri (DUN) Selangor, hari ini.
Beliau berkata demikian bagi menjawab soalan tambahan Rajiv Rishyakaran (PH-Bukit Gasing) mengenai tindakan yang akan diambil oleh kerajaan negeri bagi menghabiskan jumlah dos vaksin yang disediakan dalam program SelVax Industri.

Dalam pada itu, Amirudin berkata, baki dos vaksin dalam program SelVax Komuniti akan digunakan dalam program SelVax Booster yang bermula hari ini.
“Saya telah mendapat maklumat bahawa program ini mendapat sambutan menggalakkan daripada penduduk Selangor, dengan mereka telah pergi ke klinik Selcare bagi mendapatkan dos penggalak,” jelasnya. -K!ONLINE


HSDE bantu jana pendapatan suri rumah Selangor
Oleh MOHAMAD NAUFAL MOHAMAD IDRIS

9 Disember 2021, 8:54 pm
SHAH ALAM – Suri rumah di Selangor akan terus dibantu menjana dan menambah pendapatan menerusi inisiatif Halal Suri Darul Ehsan (HSDE).
Pengerusi Jawatankuasa Tetap Agama Islam, Hal Ehwal Pengguna dan Industri Halal, Mohd. Zawawi Ahmad Mughni berkata, idea tersebut diperoleh setelah melihat perlunya golongan ini dibantu untuk menambah pendapatan mereka, lebih-lebih lagi ketika pandemik Covid-19.
“Insiatif menerusi Koperasi Warga Hijrah Selangor Berhad (Kohijrah) hanya memerlukan peserta menjual produk makanan halal dari rumah sahaja kepada jiran yang tinggal berhampiran rumah mereka.
“Kerajaan negeri akan membekalkan peti sejuk beku, yang dianggarkan bernilai RM2,000 kepada setiap peserta,” katanya selepas melancarkan program tersebut di Wisma Kohijrah, di sini, hari ini.
Menurutnya, ramai suri rumah yang membuat permohonan bagi menyertai HSDE, namun pihak Kohijrah hanya memilih 56 peserta sebagai permulaan bagi melihat keberkesanan peringkat awal program ini.
Kata Mohd. Zawawi, sekiranya program ini membantu suri rumah, Kohijrah bersedia untuk mengambil lebih ramai peserta.

“Peserta akan dibekalkan produk makanan halal yang dijual peserta Kohijrah daripada program lain untuk dijual kepada orang awam,” jelasnya. -K!ONLINE


Usahawan muda cipta kejayaan melalui teknologi baharu
Oleh MOHD. HUSNI MOHD. NOOR

9 Disember 2021, 11:49 pm
PUTRAJAYA – Usahawan muda tempatan berjaya membuktikan bahawa mereka tidak ketandusan kreativiti sebaliknya terus bersemangat menempuh situasi ekonomi tempatan yang semakin mencabar ketika ini.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, beliau mengagumi keupayaan usahawan muda tempatan yang menggunapakai teknologi dan inovasi dalam perniagaan masing-masing.
Beliau berkata, usahawan tempatan juga membuktikan bahawa mereka sebenarnya boleh malah, sudah mampu untuk memacu inovasi dan pertumbuhan ekonomi negara.
“Kemunculan usahawan yang berjaya ini sekali gus mengukuhkan kepercayaan kerajaan terhadap kemampuan belia sebagai harapan negara.
“Keupayaan mereka menyesuaikan diri dalam teknologi baharu membolehkan mereka lebih inovatif dan kreatif dalam meneroka dan memperkenalkan peluang baharu dalam ekonomi dan industri,” katanya ketika berucap pada majlis Anugerah Kecemerlangan Perniagaan Malaysia (MEBA) 2021 di sini hari ini.
Sebanyak 42 kategori anugerah disampaikan kepada usahawan tempatan yang terbabit dalam pelbagai bidang dan sektor ekonomi.

Katanya, usahawan muda juga disaran mewujudkan lebih banyak peluang pekerjaan baharu kerana ia penting bagi menjana pertumbuhan negara serta membuka peluang di peringkat antarabangsa. – K! ONLINE


Lelaki maut motosikal kuasa tinggi terbabas dalam gaung
Oleh ABDUL RASHID ABDUL RAHMAN

9 Disember 2021, 11:16 pm
RAUB – Seorang lelaki maut selepas motosikal kuasa tinggi ditunggangnya terbabas ke dalam gaung sedalam 15 meter di Kilometer 1 Jalan Tranum-Bukit Fraser di sini hari ini.
Ketua Polis Daerah Raub, Superintendan Kama Azural Mohamed berkata, kejadian kira-kira pukul 1.30 tengah hari itu berlaku ketika mangsa, Razali Halimi,49, dalam perjalanan dari arah Raub ke Kuala Kubu Bharu, Selangor.
“Apabila sampai di tempat kejadian penunggang motosikal hilang kawalan ketika melalui selekoh dan terbabas lalu terjatuh ke dalam gaung di sebelah kiri jalan.
“Akibat kemalangan tersebut mangsa mengalami kecederaan parah dan meninggal dunia di tempat kejadian,” katanya di sini hari ini.
Menurutnya, mangsa yang mengalami kecederaan parah di bahagian kepala dan kaki di bawa ke Hospital Raub untuk bedah siasat.
Katanya, kes disiasat mengikut Seksyen 41(1) Akta Pengangkutan Jalan 1987.

Sementara itu Pegawai Perhubungan Awam Jabatan Bomba dan Penyelamat Malaysia (JBPM) Pahang, Anuar Hassan berkata, bomba yang bergegas ke tempat kejadian mendapati mangsa berada di dalam gaung sedalam 15 meter.
Katanya, pasukan bomba melakukan operasi mengangkat mangsa naik ke atas dengan menggunakan pengusung dan tali. -K! ONLINE


Malaysia miliki undang-undang cukup untuk perangi rasuah
Oleh MOHD. HUSNI MOHD. NOOR

9 Disember 2021, 8:47 pm
PUTRAJAYA – Malaysia memiliki undang-undang lengkap berkaitan rasuah namun, undang-undang sahaja tidak mencukupi untuk menghentikan amalan rasuah di negara ini.
Ketua Pegawai Eksekutif Coalition for Business Integrity, Mark Chay berkata, usaha memerangi rasuah perlu dilakukan oleh semua pihak dan perubahan perlu berlaku di semua peringkat.
Menurutnya, beliau akan sentiasa mengingatkan komuniti perniagaan di negara ini agar tidak terlibat dengan rasuah.
“Hukuman yang ada sudah setimpal dan inilah masanya untuk kita hentikan rasuah. Budaya ini perlu diubah malah, bukan semua perkara perlu kita warisi daripada nenek moyang kita. Jika sesetengah perkara itu tidak baik, ia perlu dibuang,” katanya.
Beliau berkata demikian pada sesi Dialog Hari Antirasuah Antarabangsa yang diadakan di Kuala Lumpur, hari ini.
Dialog dipengerusikan Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya dan dibantu Pengarah Bahagian Pendidikan Masyarakat, Datuk Razim Mohd Noor dan Timbalan Pengarah Bahagian Penyiasatan, Datuk Izani Wan Ishak.

SPRM menerusi kenyataan akhbar hari ini berkata, dialog itu dianjurkan bersempena Hari Antirasuah Antarabangsa (HARA) 2021 peringkat kebangsaan yang diraikan hari ini. – K! ONLINE


Pemasangan jeriji kekal berisiko ketika kecemasan
Oleh ASLIZA MUSA

9 Disember 2021, 8:38 pm
IPOH – Kurang 50 peratus pemilik rumah dan bangunan kediaman di negeri ini memasang jeriji mengikut spesifikasi aspek keselamatan seperti disarankan Jabatan Bomba dan Penyelamat Malaysia (JBPM).
Penolong Pengarah Bahagian Keselamatan Kebakaran JBPM Perak, Syed Azman Syed Ghazali berkata, kebanyakan pemilik memasang jeriji besi kekal yang berisiko tinggi kepada penghuni sekiranya berlaku kecemasan.
“Berdasarkan statistik, kebanyakan mangsa kebakaran terperangkap dalam rumah akibat jeriji kekal apabila tiada laluan alternatif keluar untuk menyelamatkan diri.
“Kita faham pemasangan jeriji ini bagi aspek keselamatan harta benda untuk mengelakkan kecurian atau rumah diceroboh masuk, namun ia juga mestilah mudah dibuka jika berlaku kecemasan,” katanya.
Beliau berkata demikian kepada pemberita selepas melancarkan Kempen Keselamatan Kebakaran Poster Bas Perak Transit di Terminal Bas Amanjaya di sini hari ini.
Menurut beliau, kos pemasangan yang rendah menyebabkan orang ramai memilih memasang jeriji besi kekal pada tingkap dan pintu kediaman masing-masing.

“Walaupun murah, kita perlu fikir dari segi kecemasan terutama ketika berlaku kebakaran kerana pemasangan jeriji itu bukan berulang setiap tahun.
“Apa salahnya kita peruntukkan sedikit wang untuk memasang jeriji yang lebih selamat, bukan untuk keseluruhan rumah tetapi sekurang-kurangnya ada satu atau dua jeriji yang boleh buka. Itu sudah cukup memadai,” katanya. -K! ONLINE


Harimau kumbang serang kakitangan Perhilitan mati ditembak
Oleh ASLIZA MUSA

9 Disember 2021, 9:14 pm
SUNGAI SIPUT – Kakitangan Jabatan Perlindungan Hidupan Liar dan Taman Negara (Perhilitan) Perak berdepan detik cemas apabila harimau kumbang yang dijejaki bertindak menyerang mereka ketika operasi di Kampung Kelatap, Pos Perwor di sini hari ini.
Harimau kumbang jantan berusia antara sembilan ke sepuluh tahun itu adalah haiwan yang sama menyebabkan kecederaan parah kepada remaja lelaki Orang Asli, semalam.
Dalam kejadian sekitar pukul 3 petang itu, mangsa berusia 18 tahun cedera dengan kesan koyakan di kepala dan lengan selepas diserang ketika mencari kayu.
Pengarah Perhilitan Perak, Yusoff Shariff berkata, tindakan haiwan liar itu yang meluru ke arah kakitangan menyebabkan mereka terpaksa melepaskan tembakan bagi menyelamatkan diri.
Katanya, seorang anggota telah terjatuh kerana terkejut namun tidak mengalami sebarang kecederaan.
“Pada pukul 8.30 pagi tadi, empat anggota Perhilitan Daerah Sungai Siput telah menemui Tok Batin Pos Perwor bagi mendapatkan maklumat dan menunjukkan lokasi kejadian,” katanya di sini hari ini.

Menurut beliau, hasil pencarian itu membawa kepada penemuan beberapa kesan tapak dipercayai harimau selain kesan darah yang masih baru pada rumput dan daun.
Beliau berkata, hasil penelitian pada bangkai harimau kumbang itu didapati terdapat banyak kesan kecederaan dipercayai tetakan parang pada kepala dan peha ketika bergelut dengan mangsa semalam. -K! ONLINE


Impian IMC miliki saham Perak FC dalam genggaman
Oleh AZIZAN HASHIM

9 Disember 2021, 9:02 pm
IPOH – Impact Media Communications Sdn. Bhd. (IMC) semakin hampir untuk memiliki saham Perak FC selepas menandatangani Memorandum Persefahaman (MoU) dengan Persatuan Bola Sepak Perak ( Pafa) sebentar tadi.
Dengan termetrai persetujuan itu IMC kini boleh membuat penyemakan tentang tanggungannya.
Syarikat itu juga memiliki dua minggu sebelum membuat keputusan muktamad sama ada ingin memiliki Perak FC atau sebaliknya.
Naib Presiden 3 Pafa, Datuk Seri G Irudianathan berkata, dengan MoU itu memberi peluang kepada IMC meneliti segala dokumen mengenai tanggungan Perak FC.
“Mereka akan berbincang dan selepas itu kami akan bertemu untuk memetrai persetujuan pemilikan saham Perak FC, ” katanya.
Beliau menafikan campur tangan Pafa dalam urusan pengendalian Perak FC sebaliknya hanya membantu pemilik baharu kelab itu.

Katanya, tiada orang Pafa akan dilantik menjadi ahli Lembaga Pengarah (BOD) seperti yang digembar-gemburkan dan urusan pegawai Perak FC adalah urusan IMC.
Sementara itu, Pengerusi IMC, Khairul Mahmud. berkata, pihaknya akan mula melihat perkara-perkara perlu dalam kelab itu. -K! ONLINE


PDRM siap siaga ancaman pencerobohan Sabah
Oleh NOR AZIAH MAT NOH

9 Disember 2021, 11:07 pm
KUALA LUMPUR – Polis Diraja Malaysia (PDRM) memberi jaminan bahawa tahap keselamatan di Sabah adalah terkawal dan polis sentiasa dalam keadaan siap siaga bagi menangani sebarang ancaman di Sabah yang akan menggugat keselamatan negara.
Ketua Polis Negara, Tan Sri Acryl Sani Abdullah Sani berkata, pihaknya mengambil langkah itu berikutan laporan media antarabangsa yang mendakwa terdapat pihak dari Filipina sedang merancang untuk menceroboh Sabah.
“Tindakan segera akan diambil bagi meningkatkan kesiapsiagaan keselamatan pada tahap tertinggi di Sabah untuk menghadapi sebarang kemungkinan ancaman pencerobohan.
“Komitmen dalam perkara ini akan diberikan demi mengelak sebarang insiden pencerobohan berulang di negeri itu,” katanya dalam satu kenyataan hari ini.
Tambah Acryl Sani, beliau yakin hubungan baik yang dijalin dengan pihak berkuasa Filipina dalam aspek perkongsian maklumat risikan tidak akan membenarkan sebarang aktiviti yang boleh mengancam hubungan akrab serta keselamatan antara dua negara ini.
“Tiada pengesahan diterima mengenai pelan yang dimaksudkan dan ianya dipercayai merupakan maklumat yang telah dimanipulasi pihak-pihak yang mencemburui tahap keselamatan serta hubungan rapat negeri Sabah dengan wilayah selatan Filipina.

“Usaha akan digiatkan bagi mengesan dan mengenal pasti anasir-anasir di Sabah yang berkemungkinan terlibat dalam komplot berkenaan,” tambah beliau.
Jelasnya, sebarang usaha untuk menggugat keselamatan dan kedaulatan negara oleh mana-mana pihak akan diambil tindakan tegas.
Terdahulu, media antarabangsa South China Morning Post (SCMP) melaporkan wujud komplot oleh Tentera Diraja Sulu (RSA) untuk menyerang Sabah.
Laporan itu mendakwa terdapat satu pertemuan rahsia dalam kalangan 19 Datuk Bandar di Filipina bagi membincangkan pengambilan 600 tentera bersenjata untuk melakukan serangan yang dijangka pada sekitar Februari 2022, sebagai memperingati peristiwa Lahad Datu 2013. – K! ONLINE


4000 kopi Phewiiit diberikan kepada pengunjung AKM
Oleh HARRITH HISHAM

9 Disember 2021, 11:11 pm
KUALA LUMPUR – Phewiiit Coffee Co, usahawan bersama Kementerian Pertanian dan Industri Makanan (MAFI) menyumbangkan sebanyak 4,000 cawan kopi sempena Program 100 Hari Aspirasi Keluarga Malaysia (AKM) di Pusat Konvensyen Kuala Lumpur (KLCC) hari ini.
Difahamkan sebanyak tiga jenis kopi diberikan mengikut cita rasa pengunjung iaitu teh tarik, kopi nenas dan kopi premium.
Penyanyi terkenal tanah air, Suhami Abdul Rahman, 63, atau lebih dikenali sebagai Amy Search berkata, sumbangan yang diberikan pihaknya itu bertujuan bagi mengetengahkan produk kopi tersebut dengan hasrat dapat mencipta jalinan kerjasama bersama usahawan lain.
“Hari ini kami membuat pemberian air kopi sebanyak 4,000 cawan secara percuma kepada orang awam sebagai salah satu usaha strategi pemasaran.
“Di samping itu, kami juga berharap dengan kehadiran kami di AKM, ia dapat membantu menjalinkan hubungan bersama usahawan lain bagi memperkukuhkan kedudukan kami pada masa hadapan,” katanya kepada Kosmo!.
Sementara itu, vokalis utama kepada kumpulan rock, Search turut menyatakan penghargaannya kepada pihak kerajaan serta MAFI kerana berjaya menganjurkan sebuah program yang memberi manfaat kepada semua golongan masyarakat.

Tambah Amy, Phewiiit Cofee Co yang berusia lima tahun itu turut bersedia untuk menembusi pasaraya besar selepas produk itu sudah memasuki pusat beli belah Isetan di KLCC selain daripada jualan yang hanya dijalankan melalui atas talian sebelum ini.
“Sebelum ini, saya hanya memberikan fokus kepada perniagaan atas talian dimana ia lebih effisien dan mudah berbanding kedai fizikal. Sekarang, walaupun produk ini sudah memasuki Isetan sebagai langkah pertama, kami juga bersedia untuk menembusi pasaran yang lebih besar,” jelasnya. K!ONLINE.